Lai Nunphung le Khrihfa Nun - Chinland Today Media\nNovember 11, 2012 10:42 am·1 comment\n(Tuitum, November 1-3, 2012, Chin Christian Community_Philippines, Lai Kumthar/Faang-er Puai ah hitivek in “LAI NUNPHUNG LE KHRIHFA NUN,” ti thupi-ropizet hmang in simreltlang le ruatkhawm tlang ding ah, tuanvo in laksak in cahram in ngansak tu, Stephen Vum Cung Nung, tlun ah lungawinak thu CCC_P hmin in kan lungawinak a tlun ah kan ron langter asi, Anthony B. LianThang)\nTulai ih Laimi Khrihfa pawl nundaan ka zoh tikah kan hlan nunphung le Khrifa nundaan ah kan buai phah ttheu in ka hmu. Khrihfa kan si hnuah Laimi pawl kan ruahdaan, hmuhdaan, theihdaan, pomdaan le kan nundaan tiang a dangaw thluh. Laimi sungah lungrualnak khal a um thei nawn lo hi kan ttong bangaw lo ruangah a sibik lo in ka hmu. Ziangah tile ttong bangaw ko nan lungrual theilo Laimi tampi kan um. Hlanlai kan pupa pawlih umdaan (nunphung) cu Satan kan biak lai ih nundaan a si ruangah Bible a lung/thluntu Khirhfa pawlih hman ding a si hrimhrim lo an ti. Cuih lai ah mi hrekkhat in hlanlai nunphung pawl hlo thluh lo ih kilkhawi ringring theinak dingah ti’n an caan, an thiamnak, an thazaang pawl suahin hnaan ttuan rero fawn. Ziangraungah hitivek in kan Laimi sungah zumdaan, hmuhdaan le nundaan tiang bangaw lo in kan um? Khrihfa kan si ruangah hlanlai ih kan nunphung pawl tansan thluh ding a si maw? Khrihfa kan si hnu khalah Satan biak lai ih kan pupa nunphung pawl hi, Laimi kan sinak a hlo lo nak dingah kilkhawi ciamco teh a ttul maw? Curuangah, nunphung hi ziang a si ih kan missionary pawl nih Lai nunphung hizingtin an rak hmu dah ti leh tulai Khrihfa pawlih kan Lai nunphung kan hmuhdaan pawl kan theifiang ih Lai Khrihfa pawl zohmawi zet ih kan nun theinak ding ruahsanak thawn hi cahram hi ka tarlang a si.\nNUNPHUNG TIMI CU\nNunphung timi cu milai pawlih kan nundaan, kan umdaan, kan pomdaan, kan ruahdaan leh kan hnipuan hruhdaantiang a tel thluh. Ramsa pawl khalin an mai nunphung te an nei ve. An mai nunphung vek ten an nungih an tlangleng. Milai pawlin mah le nunphungkan nei ciar ih mai nunphung vekih kan nun lo ah cun ramsa pawl hman kan tluklo tinak a si. “Nunphung” hi ziang tikah a umthok? Nunphung cu Pathian a um thok ih sin a thok ve. Ziangruangah tile kan Bible sungih Pathain khal hi Amah ten nunphung a nei ve ih Amai sinak, a thil tuahdaan pawlin kan thei thei.\nMilai pawlih kan nunphung cu minung kan um ve ten a um thok ih Pathian in Adam le Eve a tuah tikah hnipuan umlo, taklawng an si. Cuih taklawng an sinak (nakedness) khal kha a hmaisabik milai pawlih nunphung a si kan ti thei. Lausanne, Committee for World Evangelization ih cahram No. 20 sungah “nunphung cu Pathian in minung pawl hnenih a pekmi laksawng pakhat asi. Ziangkim ah Amah bangin in tuah. Sersiamtu a si ih Amah vekih thil tuahtheinak, them thiamnak khal in pek. Cuih minung pawl ih them thiamnak cun nunphung pawl a suahter” a si tin a um. Nunphung cu Pathian Amah in a thok lawng silo milai pawl hnenih a pekmi laksawng a si kan ti tikah kan pupa pawlin hlanlai ih khuasia, lungpi, thingpi pawl an biakmihi Pathian ih pekmi laksawng a si ti ve ding cu a har nasa. Asile hlanlai ih Laimi kan nunphung cu Satan hnenih kan ngahmi a si pei maw?\nMyanmar Institute of Theology (MIT) ih tlawng sayakyi dah, Dr. Simon Pau Khan En in cun, “nunphung cu Pathian ih laksawng a si lo ih Satan hnenih kan ngahmi khal a si cuang lo. Nunphung cu Pathian in milai pawl hnenah famkimlozet ih a larnak (partial revelation of God) a langter sawn” ati.Kan pupa pawlih umtudaan tla hi cu kan zoh tikah Pathian duh taktak pawl an si ih an theihmi Khuazing/Pathian cu hmuh theih a si lo ruangah mitih hmuh theih mi pathain pawl an biaknak a si. Kumkhau a nung Pathian in kan pupa pawl hnenah hmuh theih in laraw bang ta sehla Laimi pawl in khuasia, khuavang, lungpi leh thingpi pawl an biak hrimhrim loding.\nMISSIONARY PAWL HMUHDAAN\nLairam ih thuthangttha phurtu missionary pawlin kan nunphung cu Pathian hnenih kan ngahmi laksawng tin an hmu lo ih an rak hmuniam zet. Kan pupa pawlihnundaan thawn pehpar in Rev. Carson nih hitin a rak ttong dah. “Lai mi pawl cu zu an in tuk, an baal tuk, fih an nung tukih sahrang vek an si ruangah ttih an nung tuk” a ti. Sibawipa Dr. East ih Laimi pawl a hmuhdaan cu “Thim bembem! Laimi pawlih thim daan cu thil pakhat parih sidum hnuh tikih a dummi hnak in hman a dum sawn. Cubangtuk ih thim bembem mi in Lairam cu a khatih ruangah Laimi pawl kan ruun dingih thimnak hmuahhmuah kan hlon thluh ding” a ti. Cu lawng hman silo, Rev. Herbert Cope in tla “Laitlang hi Khrihfa ram a si theinak dingih lamzin umsun cu an nunphung hmuahhmuah hlo thluh ding kha a si” a ti.\nCuruangah Laitlang ih missionary pawlin Laimi pawl an duhzet rungah ramdang ro ri’n an ra ih Laitlang ah harsatnak a phunphun an tuar nan kan nunphung cu an duh hrimhrim lo ih an hmuniam nasa. Hitivek ih duhdawtnak hi duhdawtnak diktak a si pei maw? John T. Seamands in thuthangttha sullam neizet ih kan sim duh ah cun “duhdawtnak le upatnak thinlung neih a ttul. Hmuniam le nautat hrimhrim ding a si lo. Ziangah tile fimthiamnak nei lo in ca khal thiam lo hman seh mi aa cu an si lo” a ti.\nLaitlang ih um, British commanding officer, Major A. C. Moorenih cun Laimi pawlih laithuam cu a mawituk a ti. Missionary pawlin Laithuam ai ah an mai hnipuan fual (night gowns) pawl an thleng tum thluh kha a thei tikah a ui ih a pamhmai tuk. A cuih ramdang pawlih thuam (hnipuan) an sin ruagah vancungram thawn naih deuhnak le si ta lo. Khrihfa sinak ruangah Laimi pawl an ning a zak dingih miphun duhdawtnak thinlung tla an nei nawn lo lai ding tin a rak ttong dah. Kan Lairam ih missionary a silo mi pa sawn in Lai nunphung a mawi zia le tthat zia a sim sawn. Rev. Thang Tin Sum khalin midang pawlihLaimian hmuhdaan thawn pehpar in thusuhnak le thulehnak a neih mi cu:\nZiangrungah san na man lo in ti? Mi tampi, nauhaak, nunau, sual nei lo pawl that theinak Hydrogen bomb ka tuah thei lo ruangah maw?\nA si, mi thiam ka si lo. Ziangah tile seconds malte sungah mi tampi ka that thei lo. Ka naam le ka thal thawn mi pakhat cu a that thei ih nauhaak, nunau, mawh neilo pawl cu ka that dah lo, ka raal pawl lawng ka that.\nZiangruangah na thangso lo in ti? Kiang le kap, thingkung hramkung le rannung, harsatnak a phunhun pek thei, siatsuah thei thilri pawl ka tuah thei lo ruangah maw?\nCuti a si ah cun ka si ko. Leilungpi siatsuah thei thilri pawl ka tuah thei lo. Ka tuah thei mi pakhat cu fa le pawl an nunnak dingih tulzet mi pawl, an hman ding thilri pawl lawng ka tuah thei.\nHlan lai ih kan pupa pawlin an nunphung cu missionary pawlih hmu vek cun an hmu hrimhrimlo ding ka zum. Paul G. Hiebert cabu sungih ngan mi, Magaret Mead hnen ih a cawih mi cu “missionary pawl cu nunphung an ti thleng ttheu ruangah an duh lo ih mitha lo an si” a ti kha a diknak lai a um. Ziangah tile missionary pawl cun rundamnak lawng silo in a ttha deuh mi nundaan khal pek cih an tum ttheu rungah a si. Mi tamsawn in Laimi pawl cu Pathian kan theih hnu lawngah fimnak lamah an tthangso tin an zum. Pu Hrang Tar in cun Laimi pawl fimnak lamih kan tthangso cu Khrihfa kan sinak ruangah a sibik lo. Khrihfa ram silo mi pawl tla fimthiamnak lamah an tthangso thotho tin a hmu ve ih Pu Hrang Tar hmuhdaan khal hi a sual ciamco lo in ka hmu.\nRoger S. Greenway in “mission hnatuantu pawlih hlawhtlinnak cu ziangzat tiang missionary pawlin an nunah thlengaw duhnak an nei ih an thlengaw theinak ah a um” ti a si tikah Laitlang ih kan missionary pawl cu Greenway ih tivek cun an hlawhtling lo tinak a si. An hlawhtling a si kan ti khal le a dikmi hlawhtlinnak a si lo ding a bang. Ziangah tile anmah sawn thlengaw tum lo in Laimi pawlih nunphung thleng thluh ding an tum sawn. Laimi pawl cu Pathian a duhtuk mi miphun kan si ruangah missionary pawl in hizat tiang hlawhtlingnak an hmu ti seh la a sual lem lo ding.\nTU LAI KHRIHFA PAWLIH HMUHDAAN\nAliamcia mikum 1992 lai ah Yangon veikhat ka thleng dah. Keimah lawng ka si lo ih Falam khua in mipum 40 lenglotla an tel. Yangon khuapi ah ka thleng ve cu a nuam ka ti tukih mithupi zetah ka ruataw. Cuih ttumah cun Kawlram Acozahpi ih tuah ringring ttheu mi Union Day (Pyidaungsuh Nyeh) ah kan Lailaam pawl kan laam ruairo kha cu thupi tuk in ka ruat. Asinan 2000 kum, Yangon ih Falam Pawlpi Fanger Puai ah thu danglam zet mi pakhat ka thei. Pastor pa pakhat cu colhni zing khawmnak ah a member pawl “Lai laam tivek nan laam hrimhrim lo pei, ziangah tile Lai laam pawl cu kan pupa pawl khawsia biaknak thawn pehper ih ra mi a si ruangah khawsia ta a si” tin pulpit par in nasatak in a sim ih thucaknak a nei. Ka rualpa thawn Falam Fanger Puai ah cun kan tongaw ih Falam tlangkulh sungih um hnam tin in an mai laam te an laam duaido ka zoh ih ka lung a kim na sa. Myanmar Union Day ih kan laam lai ka mang sal rori. Cuti ih ka rualpa thawn Lai laam mawi taktak pawl kan zoh rero lai ah ka rualpa cun mangbang nawn in i zoh ih, “zoh hnik aw! A hmaisabik ih pa khi pastor a si lo maw si?” tin in sut. Kei khal in “si tuk pan teh. Pastor hmanah pastor menmen a si lo. Reverend so khaw a si” ka ti. Ka rualpa cu a khuaruah a hartuk lawmmam ih “ziang tin kan pastor pa cun Lai laam pawl hi khuasia biaknak ih a ra mi Satan ta a si a ti lai ah, hi pastor (reverend ) pa cun an maih hnam laamnak ah a tel lawng si lo, amah ro ri’n hmaisabik ah a hruai ih a laam ve” a ti.\nPathian zangfahnak ruangah 2006 kum, tthaal tlawngpit ah ka M.Th thesis hrangah interview nak ka tuah ih Laimi Pathian hnatuan, rinsantlak zet mipa ka tong thei ih ka lungkim na sa. Kan Lai nunphung thu thawn pehpar in kan biakaw ih a sim mi pawl tuni tiang ka hngilh thei lo. “Laimi Khrihfa pawl ih ‘sual’ kan hmuh daan hi cu a cang thei hrimhrim lo. Zu in, kuak fawp, kuva ei, tibur hmawm, raja hmawm tivek lawng hi Pathian ih duh lo mi ‘sual’ a si tin kan ti. Asinan ramdang feh theihnak dingih thuphanper, u nau tla nupi pasal ih tuahaw tivek pawl cu ‘sual’ ah kan neih lo. Zu tla cu hlan lai ih kan pupa pawl an damnak, an thazang le nunsau tertu a si. Curuangah kei cu zu in hi sual ciamco in ka hmu lo. Ka taksa damnak ah zanriah ei ding tin ten ka in theu” a ti. Tulai ah kan Lai nunphung zingzoitu pawl in zu in hi sual a si lo. Kan pupa pawl san lai ih an neih ringring mi a si ih kan nunphung a hlothluh lo nak dingah kan kilkhawi a tul titu tla an um. Pu Duh Cung Nung in “kan Lai nunphung hlo lo dingih hnatuantu pawl cu Khrihfa hrekkhat in vanram hman an thleng lo ding an ti” a timi kha a dik nasa.\nLaimi ka sinak le Khrihfa ka sinak ruangah Pathian ka thangtthat ih harsatnak phunphun tuar lawng si lo, nun tiang pekih thuthangtha phurtu pawl hnenah tla lungawinak tampi ka nei. Nunphung cu Pathian ih pekmi laksawng a si ih cuih laksawng cu them thiamnak asi. Cuih them thiamnak nih cun nunphung dangdang a suah ter. Kan pupa pawl cu harsatnak, damlonak leh siatsuah theitu pawl ni tin an nun ih a umlonak dingah cuih them thiamnak in khawsia pawl lungawiter ih biak hna a thiam ter. Cutivek in Laimi pawl Pathian kan theih hnuah in pekmi themthiamnak hin Pathian a lungawter maw? Tulai Khrihfa hrekkhat pawlin kan nunphung cu Satan hnen ih ra mi a si ti’n kan hmuhnak hi cu kan missionary pawl ruangah a si bik ding ka zum. Pathian in milai a tuah san cu amai sunlawinak ding le amah ti lungawiter dingah a si. Paul khal in I Corinthians 10:31 ah “nan ei ah siseh, an in ah siseh, ziangthil nan tuahmi kipah Pathian sunlawinak hrangah tuah uh” a ti. Curuangah tulai Khrihfa pawl in kan nunphung hlo lo dingin hna kan ttuan ih kan kilkhawi rero mi, Lai daan ten thil kan tuah ttheu mi, kan tuahmi ziangkim hi Pathian sunlawinak ding ah si seh ti lungput thawn kan tuah maw?Paul in cun “Pathian hnenah lungawinak pe tahrat in rawl ka ei si khawh, lungawinak pek hnu ih rawl ka eimi ruangah ziangah so mi in in relsiat duh rero?” a ti (I Cor. 10:30). Paul vekih lungawinak pek hnu ah Laimi pawl Lai daan ten thil kan tuahmi pawl hi a sual pei maw?\nKhrihfa pawl cu Jesuh in miphun kip hrangih CITE le TLEU ( Matthai 5:13-16) nan si in ti ruangah kan sinak thei awih ziangkim kan tuah ah kan alnak le kan tleunak pawl midang in an tep ih an hmuh theinak dingah ziangkim kan tuah a ttul. Cutivek ih kan nun theinak dingah Pathian in them thiamnak in pekmi hmang in sia leh ttha kan thleihdan thiam a ttul. Cuti ih sia le ttha kan thleidan tikah kan maih thinlung si lo, mi dang thinlung sawn zoh ih kan tuah a ttul (I Cor. 10:29). Zu kan in mi hi Pathian sunlawinak phen tu a si ah cun in lo ih um mai ding kan si. Kan pupa pawl in an theih tawk in miphun le ram damnak dingah an theihnak le an thiamnak pawl an hmangih khuahrum, khuasia pawl an lungawiter ih raithawinak an pek vekin kan nih tuih san ih nung Laimi pawl khal in kan theihnak, kan thiamnak pawl hmang thiam ih kan biakmi a nung Pathian lungawiter tu kan si cio ding a thupi zet. Laimi diktak kan si ah cun Pathian hmin a sunglawi sin theinak dingah ziangkim tuah ih nung ding kan si. Laimi pawl fimthiamnak lamah kan tthangso kan ti ko nan kan fimnak, kan thiamnak ruangah Pathain a lungawi lo pang ding a ttihnung tuk. Babel lungdawl thuanthu kha kan cing ringring pei. Midang thinlung sawn zoh in sia leh ttha kan tthen thiam ih kan nung a si len Khrihfa ih alnak leh tleunak cu mi hmuahhmuah in an tep ih an hmu thei ve ding si.\nKan Khrihfa nun le Lai nunphung thawn pehpar in ziang tin na hmu ve?\nZiangruangah Laimi sungah kan thil pomdaan, hmuhdaan pawl a bangaw thei lo ih kan lung a rual thei lo?\nLaimi kan sinak (kan identity) a hlo lonak dingah ziang tuah ding si a thupi bik?\nZiangtivek in Laimi pawl kan nunphung le Khrihfa nun ah kalhaw lo in le mawizet in Pathian sunlawinak dingah kan nung thei ding?\nLaimi pawl tuih kan umdaan ciah in kan feh vivo len hmailam ah ziang kan bang pei? Laimi pawl hi ziangvek in kan um/kan nung len a thabik ding tin na ruat?\nStephen Vum Cung Nung\nCABU RONMI PAWL\nEast, E.H. Burma Manuscript. Edited by C. Thang Za Tuan. Yangon: CLC Book Press, 1996.\nGreenway, Roger S. Go and Make Disciples. Andhra Pradesh: OM books, 1999.\nJohnson, Robert G. History of the American Baptist Chin Mission. Vol. I. Pennsylvania, U.S.A: Published by the author, 1988.\nMead, Margaret. “New Lives for Old.” New York: Mentor, 1956. Quoted in PaulG. Hiebert, Incarnational Ministry: Planting Churches in Band, Tribal, Peasant, and Urban Society. Grand Rapids, Michigan: A Division of Baker Book House Co., 2002.\nMung, M. Kham Do. Seeing God’s Revelation in The Traditional Concept of the Zo People. M.Div Thesis, MIT, 2000.\nNung, Duh Cung. Lai Nunphung. Tahan: Falam Chin Christian Literature Society, 2001.\nSeamands, John T. Tell It Well: Communicating The Gospel Across Cultures. Chennai: Mission Educational Books, 2003.\nSum, David Lai. Naming God in Burma Today. D.Min. Thesis, Chicago University, 1994.\nSum, Thang Tin. A Wounded World: A Tribal Perspective on the Modern Society. Yangon: Published by the author, 2001.\nLausanne, Committee for World Evangelization. “Transformation: The Church in Response to Human Needs.” [article on-line] (accessed on July 9, 2009). Available from http://www.Gospelcom.net/Icwe/statements/wheaton85.htm\nSatan Ih Khawmpi\nA Rak Hlomi Nikhat Thlirsalnak\nBAIBAL HI RINTLAK A SI MAW? – By Hre Kio\nDuhdawtnak Ttawng Phun (5)\non November 11, 2012 at 10:58 am\nHivek in cathatha in hlawmtu Stephen nan tlun ah lungawinak tumpi keimah pulpak ka neihthu ka asim. Pathian in kan laimiphun cawisangtu ah lo tuah vivo hram seh.\nHImi paper hi, Chin Christian Community_Philippines, Falam miphun Philippines ram ih tlawngkai unau kan zaten hmunkhat te ah, Laikumthar/Faang-er puai, Nov. 1-3, 2012, ih kan ruah aw mi paper asi, Kan lungawi in kan nuam tlang zet.\nHimi paper hi rak siar tengteng aw, na thei lo mi thutampi na hmusuak ding, cun na theifiang lo mi le na thei duhmi a um a si le, na sut thei a si ti ka ron sim duh.\n'Wat Mayhem Orchestra' Ih Hotu Pa Kha!


Set-Tuai Tlawngsang Tlawngta Pawl San-dah-piah - Chinland Today Media\nSet-Tuai Tlawngsang Tlawngta Pawl San-dah-piah\nJanuary 7, 2012 11:37 am·0 comments\nIrrawaddy | January 7\nRakhine state, Set-Tuai Township ih tlawngsangkai tlawngta pawl cun an tlawng fehnak dingih an hmang theumi bus fare kai ter a si ruangah lungawilo in an lungawilonak lanternak ah tuni, January 7 nazi 11 (Kawlram nazi) hrawng ah san-dah an piah.\nRakhine state, Set-Tuai Township ih tlawngsang pakhat ih talwngta pawl cun an tlawng fehnak ih an hman thumi bus fee 200.ks si theumi cu 400.ks ah kai ter a si ruangah tlawngta 100 leglocun an lungawilo nak lan ter nak ah nazi 11 ah vei khat, nazi 2 ah vei khat, veihnih rori san-dah piahnak an neih thu Kawlram thuthangca in a tarlang.\nAcozah cun tlawngta lungawilo ih san-dah-piah pawl cu ti buai lo in dai te’n an zohliam men thu khal thuhla theitu pawl cun an rel. Thutheitu pawl cun Kawlram acozah in kan dung naite ih petrol man a kaiter ruangah tlawngta pawl hman theumi bus toman khal kaiter a si thu an rel.\nRakhain State Ih lawng Cangsual Ah Tlawngta 5 Thi\nRamsung Bus Cangsual\nKIA Le Kawlram Cozah Kap Aw Sal!\nSuu Kyi Pa-teing Ah


Pu Terence San Mawi Nikhuai thuanthutawi le Sinak thar a ngah hnu Annka | Falam Online Media\nPu Terence San Mawi Nikhuai thuanthutawi le Sinak thar a ngah hnu Annka\nKum 2021, February 1 ih Myanmar rampi thuneihnak cuhtu Myanamr ralkap cun cozah thar dinin rampi ukawkdan a thleng cih.\nCumi ah NLD cozah san ih Chinram hruaitu NLD cozah khal hnolin Chin State Administration Council timi Chinram uknak kaihruaituding cozah thar a din tiah theih a si.\nTuhirh tiang cu ralkap cozah in Chin State Administration Council sungtel ah zopawl hnaṭuan a pek ding ti a phuang hrih lo nan siibawi hminthang Dr. Ni Khuai ih fapa Pu Terence San Mawi Nikhuai cu Chin State Administative Chairman ah a ret a si.\nPu Terence San Mawi Nikhuai hi mipi` neel zetmi a si lo ih a thuhla hmuhding a um cuca lo. Amah thuthawn pehpar in a unau sungkhat a simi Pu Michael Ngun Lal cun “Terrance thawn hi pa khat nu dang, unau kan si. Ka pa in ka nu thawn an ṭhenaw hnu England ah nupi a nei le a remcang maw ti’n ka pu (ka nu ih pa) hnenah thu a ron ih ka pu ih siannak thawn England mi Jasmine thawn an ṭhit awk. Jasmine thawn fate 9 an nei ih Terrance hi upabik a si” a ti.\nDr. Ni Khuai fapa upabik Pu Terence San Mawi cun unau 8 a nei tiah theih a siih a unau pawl cu Jacquiline Saw Vang (Yangon), Steven Thnag Luai (Tleicia), Jessi Hlai Man (Yangon), Timmy Phun Lian Thang (England), Andrew Lian Sang (England), Mary Anna Bawi Thiam (Yangon), Jeanie Cung Khim (England) le Jonathan Sui Lian Sang (England) pawl tla an si.\nFalam Siizungpi ih hnaṭuan Dr. Ni Khuai heek a tuar ruangah Mandalay, Yamethin le Meikṭhila pawl ah ṭhawn in hna a ṭuan ih Pu Terrance tei unauza khal cun a pai’ ṭhawnak hmun ah an thlun vingvo. Cuti’n Meikṭhila khuami thawn an ṭhit awk ih fanu pakhat le fapa pakhat an nei.\nBiaknak bangaw lo ruangah innsang remcang loin a dangdang in an um tiah theih a si. Kum 65 a si thlangmi Pu Terrance San Mawi Nikhuai cu Falam ah hramthok tlawng a kai ih Meiṭhila ihsin phun 10 a ong hnu Yangon phunsang tlawng ihsin Daan thu degree ngahtu a si. Tlawng a ṭheh hnu in thuṭhenzung ah hnaṭuan a thok ih Yangon, Mandalay, Shan ram le Falam pawl ah aum tiah theih a si.\nNLD cozah san ah Chinram Chief of Justice dinhmun in cozah hnaṭuan a si ih a tu dinhmun thar a ngah mi thuthawn pehpar in “Thuhnokbuai lai ah ṭuanvo pek ka siih ziangti’n a si ding timi tla ka thei ve hrih lo. Asinan, ram le miphun hrangah ti thei tawk thazang suah in ka ṭuan ko ding. Nan zapi ih ṭan le bawmnak ka ṭul tuk” a ti.\nHram : Chinland Herald Daily News\n← Pi Suu Kyi le U Win Myint cu Daantat theih an si lo – တရားလွှတ်တော်ရှေ့နေ ဦးကြီးမြင့်\nPu Terence San Mawi Nikhuai thuanthutawi le Sinak thar a ngah hnu Annka →\nRalkap Uknak Dodal Duhphorhnak Hmun ah Chin Pa Nunnak Cem\nPu Sang Hre in Salai Lung Thli Tum KAWK NEKNEK\nRalkaptlan cohlang thu ah Mipi lam in PDF-Mindat ralrin an pe


Chin Thuthang Archives - Page 159 of 162 - Chinland Today Media\nCT News | January 28 “Praise With Heart” tiih hmin pekmi awnmawi hlasak puai (Live Concert) cu February 20 ni zanlam nazi 6pm ihsin 10pm tiang, PuDu Plaza kiangih um mi First AG Church ah tuah a si ding tin tuanvo neitu pawl cun an sim. Himi awnmawi puai hi Chin Christian Youth International (CCYI) le Chinhill Collection pawl hohanak […]\nby CT ·\tJanuary 28, 2012 ·\nUNHCR, CDU Department honanak ih tuahmi kum 2012 sungih a hmaisabik meeting cu Chinese Assembly Hall ah January 19/2012 ni ah tuah a si ih refugee community tinkim ihsin palai pawl an kai khawm. Cumi ni ih an rel dan vek asiah cun March thla ihsin UN card a nei cia tu refugee hmuahhmuah kutzung nam (finger print) ter sal […]\nNunthuleng Lalnu Mai Sokhlei Par Singapore Le Malaysia Ih Chin Mipi Tlawng Ding\nNunthuleng ngantu Mai Sokhlei Par cu a rei hlanah Singapore le Malaysia ih Chinmi pawl umtudan hliakhlai (research tuah) dingin a tlawn tum thu CT palai hnen ihsin thu don a si. Mai Sokhlei Par in Malaysia setting thawn a rak ngan mi ‘parcel’ thu nunthuleng “Thang Sung Va” cu Malaysia ih suah mi The Chin Times Journal in bungpeh […]\nby CT ·\tJanuary 26, 2012 ·\nNew Delhi CT News | January 25 USA ihum MCCF (Midland Chin Christian Fellowship) pawl cun January 25, tlawngkaini thum ah Delhi um Chin mi harsa zual pawl hrangah fangfai bawmnak an pek thu kan dawng. DBCF Pastor Rev. Nehemiah Sui Nei Piang ih hohanak in Delhi Chin-mi harsa zual sungkua 119 pawl hnenah an harsat dan zoh in fangfai […]\nby CT ·\tJanuary 25, 2012 ·\nMizzima | January 25 India le Kawlram ramri ihum Tamu le Nan-phalung lak ah kehnihnei (motorcycle) pahnin an teihawk pang ruangah pahnih thiin a dang phnih in hliamhma an tuar phah a si. Tamu le Nan-phalung khau lak ah kehnihnei (motorcycle) pahnih cu January 23, tlawngkaini khat ah an teihawk ih pahnih in hliamhma nasa zet an tuar phah ihhleiah […]\nNew Delhi CT News | January 24 Chin-mi beunakhawl pawl tampi um khawmnak New Delhi ah fellowship pastor pawl cun tu’ini January 24, tlawngkaini hnih ah tawnawk-khawmnak an neih thu a hmun ih telpi tu CT palai Wesley hnen ihsin thuthang kan dawng. New Delhi ih fellowship pastor tam zet cun tu’ini, nazi 12:00pm ihsin 2:30pm tiang CHRO office (Chin […]\nYangon | January 23 Falam Phunsang Tlawngta Pawlkom (FPTP),Yangon pawl cun January 22, zarhpini ah kum 2012-2013 hrang hruaitu hrilnak le tlawng rak theh suak zotu pawl thawn rawlei khawmnak an neih thu CT thuthanglatu le tuanvoneitu Chinlandrose hnen ihsin thu kan dawng. FPTP cun January 22, zarhpini nazi 1:00pm ihsin 5:00pm tiang hrilawknak program an nei ih hi program […]\nby CT ·\tJanuary 23, 2012 ·\nNGO : Chin Ramah Tirawl Harsatnak Umthei:\nMizzima I January 21 Kawlram sungih a fahrah bik ram ti’h theihmi Chin ram sungah minung 100,000 tiang tirawl harsatnak a um sal thei a si ti’n Humanitarian Aid Relief Trust (HART) of Britain cun a sim. The humanitarian NGO pawl in 2007 lai ih “Mawta” harsatnak a rak um thawk vek in tui Chin ram sung khal ah harsatnak […]\nby CT ·\tJanuary 21, 2012 ·\nMalaysia CT News I January 21 2011 ih dinthokmi Malaysia ih Chin mi pawl phunsang tlawngca zirnak Myanmar Academic centre (MAC) ih tlawngta pawl cun Advance Study hrang Graduation Day cu January 19,2012 ah an hmang. Hih Graduation ahhin Malaysia ih Falam milesa hotu (FPM/FRO) le coordinator khalin an telpi ih, forhfialnak thu thatha khal in sim. Sunderland University ih […]\nDelhi Ih Chin-mi Rickshaw Mawn Laimi Ruksak A Si\nSalai Ma Zawn | January 20 Pa Sui Pum cu New Delhi khawpi, Budella veng ih a um lai ah Vai pahnih hmel theihloh in Kasangkipur veng ah Jean bawngbi kg 100 lai phursak ding in an sang ih Buddela ihsin an pawksuak. Kasangkipur an thlen hnuah Vai pakhat sawn cun jean bawngbi phur ding a tamtuk ruangah a mah […]\nby CT ·\tJanuary 20, 2012 ·


WA pawlin Christian pawl nekrawk sinsin – Buannel News\nSeptember 27, 2018 Buannel News Biaknak Thuthang, HOT NEWS, Latest, Myanmar News, NEWS 0\nKawlram miphun ralthuam kai lakih tumbik le cakbik United Wa State Army ih uk mi Special Zone (2) ih Khristianpawl cu tiduhdahnak le nekcepnak nasa tak an tuar thu hmuh a si. Tu ah Biakinn 52 an kharsak ih 3 an tisiatsak. Khristian hminsinnakpawl an thianfai, mi 92 an kai. Lahu Bible tlawng an kharsak hleiah Bible tlawngta mi 41 cu UWSA ralkap dingah an hruai ti a si. Zumtupawl thlacamsak uh law…\nAcozah sual takih kan ruah thlaktu hi a aiih sual an si duh zet. Iraq ah Saddam cu a rak sual zet nan Tlangparmi le Muslim si lo pawlin zalen zetin Pathian an rak be thei. Asinan cozah tharah cu cupawl cu nekcep an hlawh nasa. Syria khal tu ih hel pawl cu Muslim mifirfiak hlir an si. Thuneihnak co sehla tu ih Khristian le mi malsawn pawl zalennak cu a hlo cih ding.\nPhoto: Lahu Baptist Convention thusuah a si.\nWa uk ramah hin mi 600000 lenglo an um ih fulltime ralkap 30000 lenglo an nei. Reserved pawl thawn 700000 hrawng nei ih ruah an si. Wa pawl hi Communist China tidan zir le thluntu an si ruangah hiti an cangvaihnak a si.\nHimi Thuthang hi, Jed Zuala Cawnghlut ih Facebook Wall post laksawngmi a si.


SPU2: SESSION 4 - Hre Mang\nSPU2: SESSION 4\nUNIT 2: SESSION 4-VUTCAM LAK IHSIN MAWINAK-Rinhlelhnak ihsin runsuahmi LUKE 1:11-20, 63-65 -11Vancungmi pakhat cu a hnenah a rung lang ih rimhmui urnak biakṭheng vorhlam kapah a ding. 12Zekhariah in a hmuh tikah a thin a phang ih a ṭih. 13Asinain vancungmi in, “Zekhariah, ṭih hlah! Pathian in na thlacamnak cu a thei zo ih na nupi Elizabeth in fapa a lo hrin ding. A hmin ah Johan na sak pei. 14Cuih na fapa a suah tikah na lung a awi ngaingai ding ih midang tampi tla an lung a awizet ding. 15Amah cu Bawipa ih mithmuh ah mi maksak ngaingai a si ding. Sabitti siseh, zu siseh a in lo ding. A suahthlak vete in Thlarau Thianghlim thawn a khat ding ih, 16Israel mi tampi tla Bawipa an Pathian hnenah a kirter sal ding. 17Bawipa ih hmaiah a rak feh sungtu palai a si ding ih profet Elijah vekin a cakmi le hmual nei zetmi a si ding. Pale pawlih thinlung tla an faale lamah a mer awter sal ding ih thu-ngai lomi pawl khal miding pawlih thuruah daan lamzin ah a hruai kir sal ding. Bawipa ih hrangah Bawipa ih minung pawl a timtuah sak ding a si,” tiah a ti.18Zekhariah in vancungmi hnenah, “Na sim vek in a cang ngaingai ding ti ziangtinso ka theih ding? Kei hi patar ka si zo ih ka nupi khal a tarzet zo a si,” tiah a ti.19Cutikah vancungmi in, “Kei hi Gabriel ka si. Pathian hmaiih a ding ringringtu ka si ih Amah in hi thuṭha na hnenih rung sim dingah i thlah. 20Sikhalsehla ka thu simmi na zum lo khalle a tikcu a kim tikah cun ka thu simmi cu a kim ko ding. Hitiih na zum lo ruangah ṭong thei loin na um ding. Na hnenih ka thukammi a kimnak ni a thlen hlan lo kam khatte hman na ṭong thei nawn lo ding,” tiah a ti.\n63-65; 63Zekhariah in ca ngannak cahnah a dil ih, “A hmin cu Johan a si,” tiah a ngan. An zatein an lau ih an mang a bang ngaingai. 64Cu ṭheh vete in Zekhariah ih hmur le lei cu an nung sal ih ṭong thei sal in Pathian a thangṭhat. 65An innhnen pawl cu an thin a phang zet; cuih thu cu Judea tlangpar ram hmuahhmuah ah a thang ṭheh\nZo ih tongkam na rinsan ringring theu? Ziangruangah?\n1. Luke 1:11-17. Ziangtikah na thlacam hlawhtlinnak in thlawsuah na co dah?\n2. Luke 1:18-20. Pathian thu na ngainak in ziangtin lungawinak na co?\n3. Luke 1:63-65. Pathian rinsan, a thu ngai timi cu na hrangah ziangvek asi?\n4. Nunpi aw: Tu zarh sungah Pathian na rinsan ih a thu na ngai asi ti ziangtin na langtet ding?\n· Ziangvek can le dinhmun ah Pathian na sinsan ih a thu na ngai ti ngan khum aw\n· Ziangvek zawnah zumnak na thlasam, na ringhlel, ca in ngan aw, thlacam aw\n· Pathian in ziangtuah dingin a lo ko? A aw na thei maw, ngan khum aw.\n5. Joshua 4:1-9 siar awla, tu zarh sungah Pathian na nunah a langnak, a thatnak ngan khum aw. Tuzarh sung na tuah dingmi ah Pathian in amah rinsan ding in le a thu ngai dingin a lo kawhnak ca sungah ngan aw.\nBible siar aw:\nNi 1: Isaiah 40:3-5; Malakhi 3:1-6; Ni 2: Luke 1:1-25; Ni 3: Luke 1:26-45; Ni 4: Luke 1:46-66; Ni 5 Luke 1:67-80; Ni 6: Luke 3:1-20; Ni 7: Luke 7:18-35.\nUNTI 2 SESSION 4.docx\nDec 6, 2016, 11:12 AM


Kan Chin Kum Thar Puai A Hmin Le A Ni Hi Cu Aw!!! (Thlirnak) - Chinland Today Media\nKan Chin Kum Thar Puai A Hmin Le A Ni Hi Cu Aw!!! (Thlirnak)\nOctober 21, 2013 10:00 am·2 comments\nKan Chin Kum Thar Puai A Hmin Le A Ni Hi Cu Aw!!!\nTui kum Chin Kum Thar hman dan cu zoh rero tikah ṭhangthar nonawn thinlung a tham in mi a neh zet in a lang. Leitlun santiluan ih a her pi mi Internet le social network tete ruangah kan puai hman dan khal khawitawk hmun kilkawm khalin kan rak zoh ve thei. Mino pawl hrangih cinken tlak kan ni pakhat a si ticu a lang fiang kan ti thei.\nZiang tin kan hmang ti lam cu mah le umnak hmun le ram ih zirin a dang cio ih a ni khal ramleng suak pawl hrang ahcun tlawngpih caan lole zungpih caan hawl ih hmang cio kan siin a lang. Ramsung ih a hmangtu pawl hmunkhat ih ka hman theilo khal kan nithlasiar, CALENDAR sung ih a tello ruangah a si ti a fiang. Rampi pakhat sungih Chin mi um ciocio a ni, ni khat ih kan hman lo hi cu hmailam caan ah thleng thei rori dingin kan Chin upa pawl in hmalak a ṭul rori a si tiin ka ruat.\nA ni kan hman mi a bangawlo lawng siloin a hmin kan kawhdan tiang a bangawklo mi kan Chin puai a sihi hnamdang pawl simfiang dingih thil harsa zet pakhat cu a si. Fanger tiin kan ko lan ta ding maw, Khuado kan ti ding, lole Tho tiin. Chin ramṭhen phun le hnam pawl ih kan kawhdan cio bangawk lo celcel mi hin kan puai tuah mi a sunlawinak a ti nep deuh tiah keicun ka ruat.\nChin Kum Thar (Fanger), Lai Kum Thar (Fanger), Chin Harvest Festival (Khuado)(Fanger)(Tho) tivek ti celcel hin Chin mi kan thinlung ṭhekdarh zia a langter tikhal in leh lam ahcun ka ruat.\nChin National Day tiin kan pi le pu, ka u le pawl ih an rak khiah mi vekin kan Kumthar puai khal hi a ni kan khiah theilo hmanah a hmin tetal hi bangaw theisehla duhthusam thuanthu mawi a si ding. Lai ti kan ret ding le Lai tithluh sehla Chin kan ti ding le Chin ti thluh lawlaw sehla ramsung um le ram leng um pawl khal Chin mi unau kan si ti alang thei ding.\nChin Kum Thar hi mirang ih kan let ding ahcun (Chin New Year) a si. Fanger a cang theilo. Lai Kum Thar hi mirang ih kan let ahcun (Lai New Year) a si lala. Curuangah Fanger tiih kan telh ding a sile Chin Kum Thar (Fanger) tihi a diklo mi a si. Chin Harvest Festival khal Chin ih kan leh ahcun (Chin Thlaithar Puai) tinak a si. Fanger ti cu hnam hrin pahnih khat ih kawhnak a si tiin kei cun ka thei. Chin pumhuap ih kan pompi theimi ṭongfang/cafang a silo ahcun Khuado, Fanger, Cangzom, Tho ti pawl hi tansan in a tamsawn ih kan pom tlang thei dingmi cafang/ṭongfang vek teh hmangsehla kan puai hi hmunkhat ah sunglawi le nuam zet in kan hmang thei sawn lo ding maw!!\nCutin leitlun kil tin um khalin cui hmin cu kan hmang dingih a ni khal kan ram pi a cozah hnenah nemhnget dilin kan ti theilonak ding a um lem cuang maw si!! Chin mi cu miphun khat sulkual khat unau kan si ti kan puai hman miin kan pholang thei ding a si.\nCuruangah kan Chin mi pawl ih kan uar zet mi hi kan puai sunglawi hi hman peh vivo a si theinak dingah a hmin kan kawh dan bang aw in le a ni khal bang aw in tuah thei sehla ziang tluk in so kan Chin mi hrangah a sunglawi sin ding. Kan Chin mi ni sunglawi le puai rori Chin National Day kan urhsun vekin kan Fanger, Tho, Khuado khal sunlawi a sive ding hi ka saduhthah a si.\nCYO Pawl Ih Mami Varte An Sawm Hi A Fuh Ciah Pei Maw!\nTags: chin kum thar, fanger, lai kum thar, tho\non October 9, 2014 at 4:29 am\nCa ngantu, na ngan kim tawk pam, a ttha. Chin Kumthar ti mai ding si ko. Fanger bulce ngan lar, sim uar a ttul lo, kawh daan dangdang a um ih Fanger ti lengleng in a ti siat thei.\nthan mawi says:\non August 17, 2015 at 6:28 pm\nNa tihmam na sa ,kativeciah.


Khawlkhawmtui' Vanram - Chinland Today Media\nNovember 27, 2010 11:48 pm·0 comments\n“Tlap le nget ih a siatsuah theinak le ruku pawl in an bauh ih an ruk theinak hih leilung ah nan sumsaw khawl hlah uh….. Vancung ah nan sumsaw cu khawl sawn uh. – Matthai 6:19-20\n– Ezekiel 33-34\nThilri khawlkhawm a huamzettu cun baseball team card, tacikkhawng le paisa nawi tivek pawl tiang an khawl ciamco. Thilkhawl cu vuatana nuam pakhat asinan khua i ruattermi cu leitlun kan suahsan tikah kan neihmi zate cu midang hrangah an rung cang thluh leh ding timi hi a si. Leitlun ih kan khawlmi thilri pawl cu ziangtluk man neimi an si hmanah kumkhua hrang ahcun malte asilole zianghman man nei lomi an si.\nJesuh in himi thu hi fiangzet in a rel. A dungthluntu pawl hnenah hi ti’n a sim, “A tlaap le a nget ih a siatsuah thei lonak vancung ah nan sumsaw cu khawl sawn uh,” (Matt. 6:20) a ti.\nKumkhua daih sumsaw cu ziangtik hmanah a man a tlaniam dah lo. Siatter le hlohter khal a theih lo. Ziangti’n kan khawl thei? Hnattuannak ih Bawipa ren, Jesuh hnenah midang hruai, a ttulsamzet mi pawl parah zaangfahnak neih, Jesuh duh daan le nun daan ih nitin nunnak, tivek pawl in kan khawlkhawm thei. Jesuh in milian tlangval pa a hniksak ih a neihmi zate zuar in mifarah a pek hnu ah a dungthlun dingin a fial. Cu pa in ziangbik a thupitter a lang (Marka 10:21-22).\nLeitlun thilri pawl hi duhzet a olte. Asinan Jesuh thlun ding na hril sawn tikah vancungram ah sumsaw khawltu ih lungawinak le thinnom a lo hmuh ding. Leitlun thil ziang thawn hman in tahtthim theih rual a si lo! – Joe Stowel\nLeitlun sumsaw cu rei a daih lo,\nAsinan kan hrangah Pathian in hmun a tuah;\nNi khat ah Amah thawn kan um tlangnak ding,\nA zaangfah lainatnak sungah kan nuam ding. – Branon\nKumkhua thil kha kai hnget awla,\nrei awh lo thil cu thlahthlam aw.\nZo Na Si?\nThlarau Huham Ziangti’n Kan Ngah Ding\nHrem Tuarmi Kawhhran


Chin ram nor thok dingin SAC ralhraang pawl meeting nei fel zo | Falam Online Media\nChin ram nor thok dingin SAC ralhraang pawl meeting nei fel zo\nSeptember 16, 2021 October 5, 2021 Ni Hnem Sung\t0 Comments\nRampumhuap doawknak thuthang theih ding tambiknak Sagaing ramṭhen, Magway ramṭhen (Yaw ram) le Chin ramkulh pawl cu SAC ralhraang in a nor thok tum thlang tiah tat sung in thu a puut darh.\nCuih ram pawl cu Lieutenant general Than Hlaing hohanak thawn October 9 ihsin an nor thok thei tiah tat sung in thuthup a puut darh.\n“Lieutenant general Than Hlaing hohanak in October 2 zaan ah meeting an nei zo. An nor tum nak hmun ih rak um cia ralbawi pawl cu khawi lam an feh ding ti ka thei lo. Hitiih hmai nor thok an tum cu cuih hmun pawl ah an tuar natuk ruangah a si” tiah tat sung in thuthang dongtu Myanmar Pressphoto Agency cun a tarlang.\nMipi humtu ralkapbu (PDF/CDF) do nak ding ralthuam le mawṭaw tivek khal an kuat thluh zo tiah MPA cun a tarlang.\nDoawknak hohatuding Lieutenant general Than Hlaing hi Kawlram nitlaknak saklam ih ralkap commander ṭuanvo rak latu a si ih a sinak khaiso a si hnu ah Lieutenant general le chief of the Myanmar police force dinhmun in ကစထ – 6 ih ṭuanvonei a si.\nSAC ralhraang cun kan dung baite ah Tlangpar hriamkai pawl thawn kahdocolh lungkimnak an nei mi cu thla 5 hrang an ṭhan bet nan a tu ah an tuar na nak Sagaing ramṭhen, Yaw ram le Chin ram pawl an nor tum thlang a si.\n← Mi ropi Pu Van Kyi in Pathian ṭanghlum ah in cawlh san\nPDF ṭih tuk taak ah Ralhraang pawl mah le mah an kapaw that →


In Ngaithiam Aw | VCTH\nIn Ngaithiam Aw\nHome » Cahram » In Ngaithiam Aw\nBy vcth on June 30, 2010.\nZozo khal sual a tuah asile a sual man a rul sal tengteng ding ti mi dan ih tang ah rak ṭhanglain mi ka si. Cuih dan in thudik a suak pi tiah ka rak zum.\nDoctor degree ka ngah le ve ten Falam sii zung pi ah hnaṭuan in fial. Ka thleng pek ah thlatang zan dai lak ah ṭang na nat in mi pakhat siizung a ra to. Kum 6 kiang kap mi pa te a si. Ṭangna natnak ruangah a khak pawl in a thaw thawknak an phit ih nauhnak pa cu tuar har ngaingai in a um. A dang in thli lutnak ka tuah sak hman ah a vanṭha tuk lawng ah a dam cak sal thei ding.\nCulai ah kei khal tuah thiam mi ka nei ve lo. Thli ka ong(thawthawtnak) tuah cu a ol vekin a ṭha hnem zet mi a si. Sinan ka tuah dah lo.\nSister tar nawn pakhat le hnaṭuan zir rero lai mi nurse sayama nu cun nauhnak pa cu operation cabuai parah an it ter. Mina pa te cu a thaw harsa zetin a thawt. An hnaṭuan ka zoh phah in ka kuat zim le ka ke zim pawl an dai. Ka thir, ka ṭih vekin ka um.\nṬih phah nawn in a dang cu ka vun rai thok. Ka thiam lo ti mi ruahnak in ka kut a thir ter. Cutin harsa zet ih ka um rero lai ah hi nauhak pa te ka run a ṭul ti mi lungput ka thinlung ah a suak ih run duhnak, zangfahnak, lainatnak le tlawmngai duhnak pawl ka thinlung suang ah a ra suak vivo.Ka tuah thei ding ti mi ruatnak i pe. Ka rin aw deuh ngaingai.\nCutin remcang ten ka theh suak. Ka lungawituk. Au ciam co ka duh. A dang ah pipe cu ka bun ih ṭha zetin ka ṭhit sal. Cun mina kha hlum ten ka it ter. Ka khan lamah ka feh. Ka tuah suak thie ih ka aipuang (Hakha aipuang silo) ngaingai.\nKa tuah hnu na zii 4 rei hrawng, zing pahnih kiang pkap ah ka sang ka khan nasa zetin an king. Ka tho. Nurse nu te a si.\nMina kil phah in a rak sing. A ṭhang tikah ka bun mi pipe sung ah khak a khat. Pipe cu a pit. Ziang tuah ding thei nawn lo thin phang in a ra tlan, “Doctor….Doctor…zam rang ten “ a hmai hmuah a rang ṭheh. A ṭong khal a hak ṭheh.\nNgaingai ten ti sehla thinphang ding ziang hman a um lo. Pipe sung ih khak kha lak sak sehla ṭheh zo mi si ko. Sayamah pawl hrang ah thil harsa a si hrimhrim lo. Tuah kel a si. A tuah ding mi kha tuah sawn lo in thin phang in a tlan ciam co ruangah zum lo mi thil a cang .\nMi na khan ka ve thleng cun naukhak pa cu a thaw a rak cem zo. Kan hlon lak, kan sung zo. Pam hmainak thinlung thawn “mipakhat nunnak na cem ter” tiah au ciam co ka duh. Ka tuah ṭha zo mi thil, nang mah pakhat daithlannak ruangah a siat theh zo. Cuih ruatnak cu ka thinlung sungah a cam ringring ih tur a har nasa. Ka thin cu a ling in a ling, hi thu hi ca ka ngan ding ih U pa pawl ka pek ding. Hnaṭuan dawi hngai seh ti mi ruahnak ka nei.\nZaan ah ca cu ka ngan. Ca sung ah a tuah mi hnak in uak deuh in ka ngan. Cun zung khan ah ka ko ih ca cu ring ngaingai in ka siar sak. Daiten a ngai. Cu nu cu falam mi a si. Mi fate, mawi tuk le duh nung tuk pawl cu a silo. Mi khua ruat nei lem lo mi khi a bang. Ning zaknak le riahsiatnak thawn lungmit zikzik vekin a um.\nA mah in thu i let sal lo tik ah ka thin cu a so sinsin. Thu ngai ten ti sehla ka hnaṭuan a tam tuk ih ka bang deuh ruang ah rin lo pin thil a cang pang mi si ti hrawng tal ti sehla. “Ṭong ding na nei lo maw?” tiah ka hro. A lu a thing. Cu le ngam ngai lo in, “ voikhat ten in ngaithiam aw sayapa”tin dimten in ti. Sim ding khal ka lo. Ka rak ruat ban dah lo. Kei ka theih mi cu sual tuah man cu daantat ding, co ding, kuan sal ding. Ka thu ṭhen mi hi a dik ngaingai maw ngaingai lo. Khua hlan kan pupa san ih ral awk nak, phu lak duhnak vek a si pang pei maw. Ka thin in hnai hnok zet.\nHi thu hla men ruangah maw it thei lo in ka um. Ka thin a eng. Sinan zing lamah ca cu ka lak sal ih mei ah ka ur.\nCucu kan dung lam kum 20 lai ih a cang mi a si. Culai ih mina pa te thi ding khopkhop thiang a rak dai thlawng tu sayamah nu cu a tu ah falam ih nauhak khil khawinak thlawng ih rinsan mi hotu sayamahgyi ṭuan vo a lak. A mah cu a hna ṭuannak ah thinlung tak sa za ten a pe aw ṭheh. Zohṭhim tlak mi pakhat a si.\nKan dung zarh ah zuk pakhat ka ngah. Nurse uniform thawn fala upa nawn pakhat. A kiang ah nauhak pawl in an kiim velvel. A hmai ah thinphannak, donharnak thawn a khat. Asinan a mah a zohtu nauhak pawl ih mit hmai ah duhdawtnak le rinsannak pawl a cuang.\n“Mi dang mawhnak kan ngai thaim bangin kan maih mawhnak in ngai thiam ve aw” ti in thla kan cam ṭheu. Cuih thlacamnak cu a ol sam vekin tuah ngaingai ding ah a har zet. Sinan kan tuah thei a si ahcun a man nei zet mi a si.\nA.J Cronin ih Reward of mercy sirhsan ih ngan mi a si.


A Pam Tuk Ee; Kalaymyo PDF Sakhaan Ah PDF Pakhat Nunnak A Liam - Chin Eleven News\nSagaing Region, Mingin Myo,Taw Pyu (တောင်ဖြူ) khua July ni 28 ih an kaih mi, mipi kilhimtu PDF 53 sungah mi pakhat cu August 3, Kalaymyo ralkap sakhan ah a thi tiah Mingin PDF pakhat cun RFA a sim.\nA thi mi hi kum 35 ih upa Myochit a si, Kalaymyo palik zung ihsin an run sim hnu lawngah a sungte pawl in a thih thu an thei tiah hminthup Mingin PDF pakhat in a sim.\n“An fapa ruak an duh asile la dingin an sim mi a si. Asinan ralrin (security) thu ah kan la lo ding, ziangahtile lamzawh ruangih kaih le thi a si lo. Ziangtin a thi ti kan thei lo, rilrawng in an ret ih an vuak le velhnak ah a thi si ko ding. Tu dinhmun ah midang hrang khalah a him lo”\nRalkap in thuneihnak an lak hnu thla 6 sungah ralkap ih an kaih mi August 4 tiangah mi 35 an thi zo tiah theih a si.\nGood News; PDF Sakhaan Drone in Ngiathlaitu SAC Ralhrang an Kah


Ralkap lakah Covid hrik ankaidarh Nasa, Military council-in thudik a thup a puang duh lo – Thechinlandtoday\nRalkap lakah Covid hrik ankaidarh Nasa, Military council-in thudik a thup a puang duh lo\nadmin July 22, 2021 Leave a Comment on Ralkap lakah Covid hrik ankaidarh Nasa, Military council-in thudik a thup a puang duh lo\nRalkap lakah Covid hrik ankaidarh Nasa, Military council-in thudik a thup a puang duh lo, Military council hnuaiih um health department in nitin thu suak a tuah miah ralkap camp sung boruak zianghman relsuak lo nan Myanmar Now cun zingzawiin, Mandalay, Naypyidaw, Yangon leh Mawlamyine-ih um region command headquarters leh Battalion dang dang ah covid nathrik an kaidarh nasatiah theih a si.\nRalkap sungkua tam tak leh batallion-ih officer, ralkap lu bawk men bakah Naypyidaw-ih Second General rank leh Region commandant te thlengin covid hrik an kai tih thu thup theih a si ih, Military council ruat (appoint) Home ministry-ih deputy Minister bakah, police superintendent second general Than Hlai leh a nupi Daw Khin Thi Ta Wan te khalin an kai ih, Naypyidaw-ih Covid enkawlnak ihkhun 300 lennak ralkap sizung inah enkawl rero an sih thu theih a si.\nCu mi sizung inih enkawl pakhat cun, “Police superintendent leh a nupi cu tun naite ah khan sizung ah an lut ih, a nupi chu ICU-ah a um,” tiin Myanmar Now a sim. Hi mi sizung ih police bawi nupate luh hlante ah covid kai second Army Chief Zaw Min Thet te nupa khal an rak enkawl aw zo a si.\nSoutheast command headquarters commander General Ko Ko Muang khal covid hrik kaiin zarh khat luan Mawlamyian ih ihkhun 500 umnak ralkap sizung ah a tuamhlawmawk thu Mon state based army division 44-ih ralkap officer nupi pakhat cun a sim.\nCuruangah, Mawlamyine ralkap sizung ih luh suahnak cu khuahkhirh a si ih, July ni 18 tiang lawng leng lam mi an zoh aw ter thei ih, , tuah cun leng lam mi zohter leh admit an siang nawn lo tiah thei a si. Chuvek tho tho in Kachin state Myitkyina based Northern Command headquarters-ih Major General Myat Tet Oo leh a personal staff te pawl khalin covid hrik an kai an theih thu Mizzima cun July ni 5 ah khan a rak tarlang zo.\nMyanmar ralkap ralthuam tuahnak hmunpi Pyi khuaih ralthuam tuahnak factory-ah khal mi 300 hnakin tam an um ih mi 9 an thi zo thu DVB khalin a rak tarlang zo ih. Sinan , thuneitu lam cun a thi mi pawl cu zu an in nasat tuk ruangih thi vekin a rel a si, Ralkap hmun pi lamah khal a ni telin covid kaisawnnak a karh sin sin ih, an test aw kim thei nawn lo ih, ralkap sungkuaih thil thleng dik tak cu thup tumin ralkap camp thenkhat luh suahnak khal ziang maw zet cu an khar tiah theih a si.\nPDF-KALA-IN TAHAN KAHAWKNAK THU SUAH, MILITARY COUNCIL HNUAIIH HNA TUAN MI TING 12 AN CAWL →\n← Tlangzar Khua Kiangkap Khuate Cheukhat An Dir Hmun A Poi Tuk


Myanmar Census-2014 Ah Inn, Million 4 Lenglo Cazin An La Zo - Chinland Today Media\nMyanmar Census-2014 Ah Inn, Million 4 Lenglo Cazin An La Zo\nApril 6, 2014 2:59 am·2 comments\nKan ram pi, Myanmar, British uknak ihsi zalennak a ngah kum 1948 hnu lamah mipum siarnak hi vei hnih lawng a rak nei. 1973 le 1983 ah a si. Hi miih hminsinnak ahcun mipum 28.92 million le 35 million lenglo a si tiin hminsin a rak si. October 2012 ah rampum mipi hi 60.98 million an si tiah an rak phuang.\nKum 31 leng mi pum siar a si nawn lo hnu ah tuikum ah ramtinkhawm ram 13 pawl ih bawmnak thawn dikfel zetin mi pum siarnak tuahtum a si.\nMipum siarnak ding thu ih Code hmandan thu, Rohingya pawl telh ding thu pawl ah nasa zet in tlangpar mi pawl ih thinharnak le duhlomi pawl cu palzut in March 29- 10 April tiang ni 12 sung, Myanmar rampiih mipum, sumpaifimrelnak, vantlang mipi umtu dan pawl relfelnak nei dingin an thok zo a si.\nMipum siarnak hi rampi acozah ih suah mi thuthang, New Ligh Of Myanmar ih a tarlang danah cun 2 April tiangah ah inn 4682096 ah hlawhtling zetin an nei zo tiah a tarlang. Nikhat ah inn 10-12 tluk an feh ih minit 20 tluk an rei ti khal in thulaknak cun an sim.\nTui kum ih an neih zonak pawl tla cu, Kachin ah inn 105,648, Kayah ah 22,002, Kayin ah 131,673, Chin ramkulh ah 34,099, Sagaing ah 504, Tanin-thayi – 162 130,680, Bago Region (East) ah 301,905, Bago Region (West) ah 236,968, Magway Region ah 385299, Mandalay Region ah 570,851, Mon State – 185,421, Rakhine State – 187,478, Yangon Region – 712,749, Shan State (East) – 50,926, Shan State (South) – 220,971, Shan State (North) – 159,356, Ayeyawady Region – 632,650, Nay Pyi Taw Council Area – 109,259 pawl an si.\nRampum huap mipum siarnak National Population and Housing Census hrangih hnaṭuantu hi mi 120000 an siih leitlun ramtin kawm ram 13 pawl le UN ihsi UN statistics division, UNFPA, ESCAP le the World Bank pawl in a hlei ce in an bawm.\nUS $ in 58.5 million tluk a cem ding tiah zum a sinan rampi acozah hin million 15 le UN in million 5 pawl an hman ding mi thilri hrang pek dingin an rak tiam aw.\nTuikum mipum siarnak cu Myanmar rampum huap, inn million 11, ramṭhen 14, District 70, Township 330, khawte 77966 pawl, miphun 135, sakhuabiaknak phun 5 pawl sirhsanin tuah ding mi a si.\nChin ramkulh hrang hi No. 4 nakah a um ih hrinhnam 53 ah ṭhen in Code No 401 ihsin 453 tiang an bun sak.\nNumber Main Ethnic Group Sr No Ethnicity Code No.\n04 CHIN 01 CHIN 401\n02 MEITEI 402\n03 SALINE 403\n04 KULINKAW 404\n05 KHUMI 405\n06 AWA -KHAMI 406\n07 KHUANO 407\n08 KHAWSU 408\n09 KHUANGSAI 409\n10 KHUALSIM 410\n11 KHUANGLI 411\n12 GUNTE 412\n13 GUITE 413\n14 NGAWN 414\n15 SIZANG 415\n16 SENTHANG 416\n17 SAIZANG 417\n18 ZAHAU 418\n19 ZOTUNG 419\n20 ZOPHEI 420\n21 ZO 421\n22 ZAN-NIAT 422\n23 TAPONG 423\n24 TEDIM 424\n25 TEIZANG 425\n26 TAISUN 426\n27 THADO 427\n28 TAWR 428\n29 DIM 429\n30 DAI-YINDI 430\n31 NAGA 431\n32 THANGKHUL 432\n33 MALIN 433\n34 PANUM 434\n35 MAGUN 435\n36 MATU 436\n37 MARA 437\n38 MI-ER 438\n39 M-GAN 439\n40 LUSHAI 440\n41 LEMRO 441\n42 LENTE 442\n43 LAUTU 443\n44 LAI 444\n45 LAIZO 445\n46 MRO 446\n47 HUALGO 447\n48 ANU 448\n49 ANUN 449\n50 OO PU 450\n51 LHINBU 451\n52 ASHO 452\n53 RONGTU 453\nVanlai Mupi says:\non April 7, 2014 at 2:12 am\nCHIN includes all the code numbers from 402 to 453. This census is a mess. People who prepared the charts did not understand what they were doing.\non April 8, 2014 at 10:46 pm\nHimi mi pum siarnak hi a ttha tuk, pollitics a sang\nnasa tuk, kan Chin miphun semsuahnak thu thawn khal\na kaihko nan kan politics niamte pawl in unau tamtuk\nneih le sinak hloh, ttong hloh, tvk, tete an phan\nruangah an pom lo tthei. chin mi hizat hmunkhat ah\nttangrual sehla roling kan kheng ke! nan remaw lo,\nhalhsikaw, siatsuahaw rero ih um ai cun tthenawk\nlawk khal a ttha deuh.


Код 48439 Ножницы Stihl НSA 56, 450 мм/18'' акк.\nКод 30233 Мотоножницы Stihl HSA 25 акк. 170мм\nКод 23613 Канистра комби STIHL\nКод 53687 Державка с напильником 5,5мм FS\nКод 19642 Мойка Stihl RE-163\nКод 40223 Цепь 56зв 1,3мм 3/8 STIHL РD


Nun Lungawinak Khuiah A Um? - Chinland Today Media\nSeptember 13, 2016 1:32 am·0 comments\nNunau mawi zet le neinung zet pakhat a rak um. Hnipuan tthattha in a thuam aw, ceiawknak tthattha a hmang thei. Asinan a nun cu a kawlawng riahriah ih, sullam nei lo vekih a theih thu thinlunglam sibawi hnenah a sim.\nCuruangah sibawi cun thuron petu hnenah a fehter. Cu nu khal cu lungawinak hawl ding in thuron petu hnenah a va feh.\nNunau in a nun umtudan a sim thluh tikah thuron petu cun an zung thenfaitu a ko. Cule, nunau hnen ahcun, “Zung thenfaitu Mary hi ziangtin lungawinak a hawl hmu timi ka sut ding ih, rak ngai aw,” tiah a sim.\nCuruangah zung thenfaitu pitar Mary cu tohkham ah a ra to ih a thuhla cu hitin a rel:\n“Ka pasal in sikserh nat in i thihsan ih, cumi hnu thla thum ah ka fapa neihsun cu mawttaw in a pah that. Zohman tlaihsan ding ka nei lo ih, neih mi khal zianghman ka nei lo. Ka itthat thei lo, rawl tla ka ei thei lo. Mithmai pante’n zohman ka zoh thei lo ih, keimah le keimah thahawk ding tiang hman ka rak ruat.\nAsinan, vei khat cu, siimlam ah ka hnattuannak ihsi ka tlun tikah zawhte fatakte pakhat in i thlun. Ziangtin simaw cumi zawhte cu ka zang a fak. Inn lenglam cu a daih tuk ruangah, zawhte cu inn sung ah ka lutter. Kheng ah cawhnawi mallai ka thletsak ih, zawhte cun a kheng tiang fai ko in a liak thluh. Cu thluh ah a hung miau ih, ka ke ah a taksa a ra tat. Cutikah, thla tampi sung ah a vei khatnak ka hung hni siamsi thei.\nCu thluh ah thu ka vun ruat peh. Zawhte fatakte bom men hman in i hniter thei a si ahcun, minung hrangih thil pakhatkhat ka tuah ahcun ka lung a awiter thei ding, timi ka ruatsuak.\nCuruangah a thaizing ah sang ka rawh ih, ihkhun ih bokbek ka venghnen mina ka va pe.\nNi tinte’n mi pakhatkhat hrangah a ttha mi pakhatkhat tuahsak ka zuam. An lungawi lai ka hmuh mi in ka lung a awiter zet.\nTuini ahcun, kei hnakih itthat thaw le rawl-ei kaa-thaw ka thei nawn lo. Midang hnenih lungawinak peksuahnak thawngin keimai lungawinak ka hawl hmu zo.”\nCumi a theih tikah nunau neinung cu a ttap. Sumpai ih a lei thei mi hmuahhmuah cu a rak nei nan, sumpai ih a lei thei lo mi pawl a rak sungral rero ti a thei.\nHringnun ih mawinak cu, ziangtluk na lung a awi, timi ah si lo in, nangmai ruangah midang pawl ziangtluk in an lung a awi, timi sawn ah a tthum aw.\nHram: The Living Treasure ih “Happiness.”


Chin Ramsung Ah CDM Tuah Zirhtu 223 In Hna An Ṭuan Sal Tum – Meifar\nChin Ramsung Ah CDM Tuah Zirhtu 223 In Hna An Ṭuan Sal Tum\nMyanmar ramsung buainak cu kumkhat a kim zo ih a ṭha thei hrih lo. Ralhrang pawlin June 2, 2022 ah rampum huap nauhak tlawnginn pawl an ongsal, CDM tuah zirhtu saya/sayama pawl khal an kuthnuai ah hnaṭuan sal dingin an sawm, an hringhro.\nJune 14 hlanah hnaṭuan sal dingin hmin an peaw asilen hremnak zianghman an pe lo ding thu an tarlang. June 7 tiangah Chin ramsung ah CDM tuah zirhtu tlawng saya/sayama 223 in hnaṭuan sal dingin hmin an peaw.\nChin ramkulh fimthiamnak ṭuanvo neitu in, “Atir ahcun June 7 tiang CDM tuah pawl hrangah caan an ong, asinan tu’ah June 14 tiang an ti sal. Chin ramsung ah June 7 tiangah saya/sayam 223 in hmin an peaw. An mal tuk lai, neta ah hmin peaw an um sal kem maw ti cu kan thei lo” a ti.\nHakha ramsung ah Covid-19 natnei an um nawn lo nan tlawngta nauhak pawl hnenah Covid-19 khamnak siivai an dawt thu theih a si. June 7 sun ah Hakha, အ.ထ. က (၁) tlawnginn ah nauhak kum 5 ihsin kum 12 karlak mi pawl cu Covid-19 khamnak siivai an dawt thu ralhrang thuthang sungah an pholang.\nThudang: Irrawaddy Ah CDM Tuah Zirhtu 60 Lenglo In Hnaṭuan An Dilsal\nIrrawaddy ramsung ah CDM tuah tlawng saya/sayama 60 lenglo cu ralhrang kuthnuai ah hnaṭuan sal dingin hmin cazin an pe. Ralhrang in CDM tuah saya/sayama pawl cu hnaṭuan dingin nan kirsal asilen nan hnakel nan ngahsal ding tin May 16 ah an phuang.\nMay 31 tiang hmin pek a theih an ti nan Irrawaddy ramsung ahcun June 7 tiang hmin cazin pek a theih lai an ti sal. Ralhrang pawlin hnaṭuan sal dingin nan kir asilen a hlan ih nan ṭuanmi vek nan ṭuansal thei ding, CDM nan tuah sung caan cu thlahlawh nan ngah lo ding. Nan ṭuan thok ni ihsin thlahlawh nan ngahsal ding. Thubuai khal tuahsak nan si lo ding’ an ti.\nṬuanvo neitu in, “CDM tuah hnuah hnaṭuan sal tum saya 23 le sayama 40 an um zo. Ramkulh zungih form ap hrih lo hmin cazin pe khal an um lai, an zaten kom cun kan theifiang hrih lo” a ti. CDM tuah saya pakhat in, “Hnaṭuan sal dingih hmin petu pawl khal ka mawhthluk lo. CDM an tuah ruangah hringhronak phunphun an tong, ṭhenkhat cu san um lo tukin an kai. Hnaṭuan dingih hmin petu pawl, fimkhur zet uh.\nRalhrang thu hi zum hlah uh, CDM tuah zotu pawl cu an lo hmuhdan a danglam dingih thil pakhat khat a thleng tikah an lo kai mai ding. Ralhrang cozah kan duh lo ruangah CDM kan tuah. Kei cu mual liamzo saya/sayama, tlawngta pawl mithmai zo in a cemnet tiang CDM ka tuah vivo ding” a ti.\nLeitlun Huap Harhdamnak Pawlkom (WHO) Ih Hnaṭuantu Cu Dalan Tin An Kap That\nA Pi Tei Sumpai Le Sui A Ruksak


India cozah in Kawlram ralkian pawl a cohlang duh lo nak san | Falam Online Media\nIndia cozah in Kawlram ralkian pawl a cohlang duh lo nak san\nSeptember 22, 2021 Ni Hnem Sung\t0 Comments\n“Myanmar ralkian pawl kan ram security hrangah ṭih an nung” tihi India cozah in Kawlram ralkian a cohlang duhlo nak san phuahlam pakhat a si ih kan ram a buai hnu ih a aupi ringring mi khal a si.\nTuṭum kan rampi a buai ih humhimnak hawl in an ram ih luttu Kawlram mi ziang maw zat lai khal a kuat kir saal zo.\nKaihkhih hnu ah official in SAC ralhraang hnen ih ap mi khal an um thei nan mi tamsawn cu ramri ihsin a nor kir saal hai.\nIndia rampi humhimnak ṭuanvolatu minister cun tuṭum Kawlram a buai hnu, India ram ih luttu Myanmar ralkian mipum 8486 an um mi ah mipum 5,796 cu an ram ah kan nor kir saal tiah August 10, 2021 ah a rak rel dah.\nIndia cozah cun rampi humvennak hrang ruatin a ram ah Kawlram ralkian a lut ter lomi sivekin a rel nan National Crime Records Bureau report 2020 ahcun India ram ih ramdangmi thilsual tuahtu cazin ah Myanmar rammi sual tuah rate cu zaṭek 2 lawng a si.\nCukhalcu thilsual tuahtu um sun ah rape, terror le ralthuam ṭihnung kol ruangih thubuai tuahsak tuar tivek an um lo.\nIndia cozah in Myanmar ralkian pawl an ram humvenawknak hrang ih ṭihnungtu si vek ih a aupi ṭheumi cu 2020 NCRB report hin ruah ding tampi a suak ter tiah Kawlram ralkian le India cozah karlak boruak thlirtu ZK fanai cun a rel.\nAmahcun “India cozah in rampi humhimnak hrang ṭih an nung ti`n Kawlram ralkian a cohlang duh lo nak san a rel nan 2020 NCRB report a suak cu ram hrang ṭihnung ding khawp ih sual tuahtu Kawlram mi hmuh ding an um lo. Cumicu 2020 kum sung report a si nan tukum sung khalah ramsung ih sualnak pipa tuahtu Kawlram mi hmuh ding an um hrih lo” a ti.\nNCRB report ih tarlang mivek a si le 2020 kumpi sungah India ram ih thilsualtuah puhtuar le thubuai tuahsakmi ramdangmi 7686 an um ih sual tuah rate sangbik cu Bangladesh (zaṭek 25.4), Nigeria (zaṭek 5.5), Nepal (zaṭek 3.3), Myanmar (zaṭek 2.3) le ram dangdang pawl an si.\nMipum zawng in cu thubuai tuahsak Myanmar rammi mipum 179 an um ih Foreigner case in thubuai 71, rit theih lam thawn pehparmi thubuai 5, mithat tum thubuai 7 le thubuai dang 1 ti`n daanpahbaltu tiih thubuai tuahsakmi mipum 179 an um.\nIndia gov spreading racist disinformation against #Rohingya refugees, claiming threat national security. But the National Crime Records Bureau report shows this is false. India gov must stop making excuses and respect the right to asylum from persecution! https://t.co/xVw9L3rlH3\n— Justice For Myanmar (@JusticeMyanmar) September 20, 2021\nCuvek dinhmun si cing in India cozah in Myanmar ralkain pawl ṭih an nung a ti thotho nak san cu biaknaklam thleidanawknak le politic ruangah a si thei tiah India cozah dinhmun theitu le ramkhel thiamsang ṭhenkhat cun an rel.\nIndia le Pakistan tiih ramhnih a phelkuainak san khal hi biaknaklam ruangah a si ih India ram hi Hindu biaknak, Pakistan a si le Muslim biaknak ti`n an ṭhen aw.\nKum 2014 ih Hindu biaknak hrambun BJP (Modi party) an lal hnu in India ram ih um Muslim pawl an hmakhua a pit phah ding tiah ruahnak a rak um cia ih BJP an lal veten biaknak thawn pehparmi daan thar tuahmi an nei ngaingai.\nKum 2017 khal ah India cozah (BJP party)cun Myanmar ralkian Rohingya refugees (Muslim an tam sawn) pawl cu kan ram security hrang ah ṭihnung an si tiah Supreme Court ah hrenkhamawknak tawlrel dingin ca an theh lut dah.\nTuikum 2021, July thla khal ah India Home Affair Minister Nityanand Rai in “Daan loin kan ram ih luttu Myanmar Rohingya ralkian pawl cu kan ram security hrangah ṭih an nung. Cun, daan loih cangvaihnak neitu an um tiah report a um” ti`n a rak rel dah a si.\nCuihtlunah India President cun kan ram ṭhatnakding hi number 1 ah kan ret a si a ti. A sim duh san cu kan ṭhat nak ding a si cun thilsual tuahtu rampi cozah khal kan dawr thotho ding tithawn a bangaw a si.\nAtawi zawngin kan sim a si le India cozah cun Kawlram mipi hnakin an ram hrang ṭhatnak suak ter theitu SAC ralhraang a thlang sawn ih biaknaklam le miphun thleidanawknak kop tel bet in Kawlram ralkian pawl a cohlang duhlo si in a lang. (FOM Opinion)\n← Sui Thantlang khualipi cu a ṭhing in a ro riapri\nThantlang le Hakha hrang ah CNO/CNDF in phulei sam tum →


In Ko Saal - Chinland Today Media\nOctober 8, 2009 12:22 pm·0 comments\nCuih hnu ah Jesuh cu dungthluntu pawl hnenah Tiberias Tili ah a lang saal. – Johan 21:1\nBase ball thuanthu sungih Yogi Berra ih hmuhsuamnak hnihsuahsai thufim ah, “A cemnet tiang a cem lo” timi vekin kan theih ciazomi kan thei saal lala.\nA dungthluntu pawl in tili kap ah Jesuh dingin an hmuh saal tikah an mang a bangzet ding (John 21). Peter in a phatsannak ihsin thanauzet le an nitin nun ih ttulsammi ruangah Jesuh tlansan in ahlan ih an hnattuan kelmi ngakaihnak hmun ah a kir saal.\nZaanvarte nga pakhat hman kai ngah lo ih an hlawhsam hnu ah tivakap ihsin aw pakhat in, “Nan lawng ih vorhlam kam ahkhan nan sur kha hei vorh hnik uh,” timi aw an thei (John 21:6). An sur cu an hei vorh tikah nga tampi an kai ih an sur hman an dir thei lo. An thinlung cu Jesuh thawn an ton awk hmaisabik ttum tiva kap an vun mang saal rori ding. Ngate an kaih hnu ah a ko ih Amah an thlun saal (Luke 5:1-11).\nDungthluntu pawl bangin Jesuh thawn kan feh tlangnak ah thanaunak kan ton tikah kanmah ih duhhainak ah kir saal kan duh thei men. Asinan Jesuh cun kan beidong tikah kan hnenah a phuang lang aw saal, in kawh hmaisabik ttum vekin ngaidam dingah in ko kir saal.\nCumi cu a cemnet tiang a cem lo tivek khi a si.\nA nungmi Pathian Fapa in in ko,\nIn ko saal ding Amah thlun dingah;\nKan parah ziang thu thleng hmanseh cahnak in pe,\nDungthluntu mi rin-um si dingah.\nJesuh in Amah thluntu dingah in ko,\nA ttul caan ah in ko saal ttheu.


VCTH | Archive | Harhdamnak\nHome » Archives by category » Cahram » Harhdamnak\nThingtheirah tampi einak in hnawi cancer ding a kham thei\nPosted on May 20, 2016 by vcth and saved under Harhdamnak\nNumi thleirawl pawl in thingtheirah tampi an ei a silen hmailam ah hnawi cancer cang ding dinhmun in a kham thei Oxford ih research tuahtu pakhat in a ti. “Fala pek ah thingtheirah tampi ei ding. Nikhat voikhat lawng siloin nikhat voi 3 hrawng ei ah a tha. Fala pek ihsin…


China in India A Hro - Chinland Today Media\nApril 24, 2012 7:48 am·0 comments\nKandungzarh tlawngkai ni 5 ih India in Km 5,000 ihhla kapban Missile test nakih a kahsuak ruangah China cun India cu ram In hnen pawlih himnak siatsuah tum leh mi hringhro ah a puhih, hiti vekih thil tinawnlo dingin leh a tile sal a si ah cun a sawhkhok a natzet ding tiah a hro.\nTheihcia zo vekin kan dungzarh tlawngkai ni 5 ah khan India cun hmunhlapi Km 5.000 ihhla kapban Missile Inter- Continental Ballistic Missile (ICBM) Agni V cu Odisha ih Wheeler tikulh Intergarated Test Rangs (ITR) ihsin an ram tikcu ihzianglam nazi 8;07 ah khan a kapsuak. Defence Research and Devolopment Organisation (DRDO) hotu VK Saraswat cun Missile an kahsuak mihin India Ocean ih a tumtah mi a kapfuhzet tiah a sim.\nIndia in Missile a kahsuak mihi metre 17 ihsau metre 2 ih hlai a siih, Km 5.000 ih hla kapban a siih, Agni V Missile hin Nuclear ralthuam Kg 1.000 hrawngcu meithla cerek hnakih zamrang sawnin a tumtah nak hmunah a zuanpi thei. hivek Missile hi India ih a neih hlanah US,UK, France, Russia, leh China pawlin an rak neizo.\nAgni V Missile hi raldo nakih hman a si ah cun Asia khawmual ram hmuahhmuah leh Africa ramih hleiah Europe ram pawlkhal kapban dingih tuahmi a si. Hi Missile hi an kahsuak hnuhnu cun a tumtah nak kapfuhlo dingih ti danglam khamsal a theihnawnlo ruangah Cabinet Committee ih thutluknak tuahta lo cun kahsuak theih a silo.\nIran Ram In Nuclear Programme Thu Ih Biak Awk Duh


Pu Lal Thawm Thang telin Sagaing ramṭhen Minister 3 cu thlah zalen sal an si | Falam Online Media\nTuizing, Ralkap pawl ih kaihtuar Sagaing ramṭhen minister pathum cu zaanlamri ah thlah zalen an si sal thu theih a si.\nRalkap i thlah sal mi minister 3 cu ချင်းတိုင်းရင်းသားရေးရာ ဝန်ကြီး U Lal Thawm Thang, စိုက်ပျိုးရေး၊ မွေးမြူရေးနှင့် ဆည်မြောင်ဝန်ကြီး U Kam Za Mung le လျှပ်စစ်၊ စက်မှုလက်မှုနှင့် လမ်းပန်းဆက်သွယ်ရေးဝန်ကြီး ဦးသန်းညွှန့်ဝင်း pawl an si.\n“Kei mah, U Kam Za Mung le ဦးသန်းညွှန့်ဝင်း cu mah le inn cio ah kan thleng sal zo. Minister dang pawl khal a sangsang ten kan thlah ding an ti. Nitlaknak lam ralkap zung ah inhruai ih kan phone in lak sak sung. Culobak cu thusutnak hran khal in nei lo” tiah U Lal Thawm Thang in a ti.\n“Ralkap zung kan thleng veten ralkap bawi thawn kan tongaw. Cun, ralkap in rampi thuneihnak a lak thu in sim ih TV khalin an phuang zo a ti. 2020, November thla ih rampi hrilawknak thu thawn pehpar in ralkap in rampi thuneihnak a lak mi a si. Thinphang ding dang a um lo. Inn ah kan lo kuat sal ding. Nan, leng ah suakvaklo dingin in sim” tiah U Lal Thawm Thang cun a sim hrih.\nKawlram ralkap cun rampi thuneihnak cu February 1 zingah a lak ih president U Win Myint le Daw Aung San Suu Kyi telin rampi huap NLD hruaitu ṭhenkhat cu a kilkhawi sung hai.\nRalkappi cun 2020 rampi hrilawknak i vote diklo a um an timi puhmawh in rampi thuneihnak an lak mi a si ih kan ram dinhmun a zangkhai deuh tikah a thar in hrilawknak neih a si sal ding thu an phuang a si. (Eleven)\n← Atufang Myanmar Rampi Dinhmun\nPu Sui Ṭhio telin Chin ramkulh Minister 4 cu Inn ah an tlunter →


Rakhine Ram Ah Mipa Pakhat In An Innhnen Tleirawl Kumkim Lo Cu A Bum Ih A Pawngsual – Meifar\nRakhine Ram Ah Mipa Pakhat In An Innhnen Tleirawl Kumkim Lo Cu A Bum Ih A Pawngsual\nRakhine State, Paukdaw khua, no. (1) veng sungih um tleirawl kum 18 kim hrih lo cu December 2, 2021 sundir ah an innhnen mipa kum 26 mi in a pawngsual thu theih a si.\nInnhnen aw an si ih an nel’aw zet, mipawlsualtu tei in an inn ah dawr khante an ong ih cutawk ah thil an va lei ṭheu. Tleirawl ih pu in, “Ka fanu thawn hmuk an va lei, an inn cu an luhsuahnak a si. Innhnen aw kan si ih an va lutsuak ringring.\nKum 26 mi in ‘Na tlangval in phone in a lo be duh, na be duh asilen hngak lawk aw’ a ti. A rualnu ka fanu in a tlunsan ih amahten phone call cu a hngak. Culaiah an inn sangka a khar ih a pawngsual” a ti. Himi thilthleng thuhla ah an veng lal U Lu Gyi Maung khalin thudik a si a ti.\nAn veng lal in, “Kan veng sungah pawngsualnak a thleng, simlam nazi 4:00 hrawngah thuhla in sim thei” a ti. Tleirawl kumkim lo sualpitu cu tualsung hriamkai AA pawlin an kai zo, tuahmawh tong innsang lamin a phutawk hremnak pe hai seh ti an duh thu an rel.\nA Pasal Ruak An Vui Zan Ah Rawlei Sual In Mual A Liam\n“Kan Thi Dai Hrimhrim Hlah Seh!” (Falam CDM Supporters)


A vei (60) India Republic Day - Chinland Today Media\nA vei (60) India Republic Day\nJanuary 27, 2009 4:09 am·0 comments\n27-01-09: India ram pi cun a voi (60) Republic Day cu tluangten mani 26-06-09, India gate ahkhan a tuahsuak. India President Pratibha Patil in thusimnak a nei. Hi, niah ram hrang ih nunnak rak liamtu pawl cawisannak an nei.\nRaldonak ih pasal tha, nunnak tiang lianih ram hrang nunnak rak hlantu pawl cu sawisannnak neih a si. Ram hrang nunnak rak liamtu pawl cu an nupi ciar in cawisannak lamwman an dawng.\nRalthuam, a phunphun mipi hmaiah pholangnak neih a si. State tin in lam pakhat ciar an suah khawm.\nTuikum Republic Day hi kan dunglam kum (6) hnakin a dai sawn tin Media pawl cun an ngan. India state hmun dangdang khal ah Repblic Day hi hman a si.\nRepublic Day ah hin misual pawl cun bomb an puah theu, tuikum khal 25 January 2009 ahkhan bomb puah tum mi (2) kaih an si. An tum vekin bomb an puah man lo nan, hmun remcang lo zetah an puah ngah pang ruangah ralkap (2) an thi.\nIndia ram hin ziangtik in Repubic Day an rak hmang timi a mipi pawl hnenah thusuhnak a neih tikah a theilo an tam sawn. An theihmi cu 26 January ah kan lawm theu ti lawng an thei, ziangtik in kan lawm thawk ti lawngte an theilo.\nIndia Republic Day cu 1950, January 26 ihsi rak neih thawk a si.\nHappy Republic Day Aw India!!!\nKawlram Le India : Ramri Thuah Remawknak Tuah\nIndia Ram Meisatha Siat


Isaiah 40:21-28 "Do you not know? Have you not heard? Has..." NIV - Online Bible Study\nBible VersionsNIVIsaiahIsaiah 40Isaiah 40:21-28\nIsaiah 40:21-28 (New International Version)\n<< Isaiah 40:20Isaiah 40:21-28Isaiah 40:29 >>


Kawlram Acozah In Thawngtla 651 Suahzalen Leh Ding - Chinland Today Media\nKawlram Acozah In Thawngtla 651 Suahzalen Leh Ding\nJanuary 13, 2012 4:17 am·0 comments\nIrrawaddy, BBC | January 13\nKawlram president U Thei Sein cun hluat-ngein-chianta-khuan (amnesty) a phuan mi ‘thuthawn pehparaw in Kawlram thawninn ihsin tu’i ni January 13, tlwngkini nga ih thawntla 651 an suahzalen dingmi ah ramthukhel ruangih thawngtla tamzet an tel a zumum thu NLD le 88 generation tlawngta pawl cun an zum tiah thuthangca in a tarlang.\nNLD thusimtu, U Ngian Win cun, “ Kei khal in tu’i tum thawngtla an suah dingmi ah ramthukhel ruangih thawngtla tam zet an tel ka zum. Pyat-hmu seinya setaw uhpadi 4011 le 401/2 ti in thawgtla suahzalen theinak daan pahnih a um. Cu’i daan 401/1 ah cun thawngtl suah zomi pawl cu kum khaw hrangih suahzalen an si ding. U Thei Sein khal in cu’i daan cu denkhen in a relmi asi ka zum.” tiah thuthanglatu pawl hnenah a sim.\nKawlram MTV in January 12, tlawngkaini li zan nazi 6 ih a phuanmi ah cun thawngtla pawl cu Pyat-hmu seinya setaw uhpadi 4011 daan vek ih suahzalen an si ding a si. Cutiasiruangah, 88 generation tlawngta thenkhat pawl khal an suah ve a zum um ih kum 32 lai thawng an tlak mi Nay Bung Lat, U Khun Tun Oo, 88 generation tlawngta hruaitu Ko Min Nei, Ko Ko Gyi le Mah Nila Tein khal a tel ding ih zum a si.\nKawlram acozah in thawngtla a suah hi tu’i tum thawn cun a vei 4nak a si thlang ding ih a vei 3nak tiangih thawngtla an suah zalenmi pawl cu 20,000 an si zo. Cu’i 20,000 lak ihsin ramthukhel ruangih thangtla 347 lawng an tel. Cu ti a si ruangah thawngtal suah a simi pawl cu ramthukhel ruangih thawngtla an tel lo ti tuk ih mal an si lai ruangah tu’i tum cu tam sawn ih suah an si theinak ding ah Kawlram president U Thei Sein hnenah dilnak khal an thehlut zo a si.\nThawngtla Suak Lakah Ramthukhel 33 Suah Tel\nBurma Ramah Bulpak Thuthangca A Suak Sal Zo


Fang Kan Er Ee | VCTH\nFang Kan Er Ee\nHome » Cahram » Fang Kan Er Ee\nBy vcth on October 18, 2010.\nMi zaan cu Chiang Mai um mi kan laimi a um sun te hlunghlai zet fang-er puai kan hmang. Minung 15 kuam kan si. Kan nuam aw zet. Fang er puai hmang phah in thu malte ka ruat. Ziangruangah fang kan er. Nunphung, pupa dan kil khawinak maw? Maw kan pawlkom cangvaihnak ha? Loo ka nei lo, thlairawl ka khawm lo, fang-er hi ka hrangah ziang ha man a neihnak? Cutin ruat phah…ruat phah in….\n1. Fang-er ti cu hngil lonak thil pakhat a si\nKeimah ten, Khrihfa thil um daan ten ka tahṭhim. Ziang thawn ka tahṭhim ti le ‘Bawipa Zaanriah’ thawn a si. Bawipa zaanriah na ei ruangah na piantharnak le vanram na kainak ding cu a silo. Nan kan Bawipa ih a duhdawtnak, a tuarnak pawl kan nunnak ah a thar ih tharthawh salnak, a hranih cingmang salnak caan a si.\nCuvekin Fang Er puai tla Chinmi ka sinak, nun le phung, thu le hla ah ka nun ah a thar in in hlunghlai ter salnak caan a si. Khah sile, Fang Er cu “retreat’ Kan kumkhat sung nun a thar ih thazang kan laknak, thazang kan pe awnak, nunphung hngil lo dingmi, ṭhanso ter ṭulmi pawl a hran ih kan ruahnak caan tin ka ruat.\n2. Fang-er cu hmuhsaknak a si\nFang er ti a cang theinak ding ah karbak tam zet a um. A ngaingai ah cu fang er cu cicin thlaithlak thawn a pehpar aw mi a si. Miphun kip in an nei ve cio ko, ‘harvest festival’ le “thanksgiving” ti pawl thawn bang aw zikzik a si ko.\nFang er cang suak thei ding in cu Loo vat a ṭul, loo vat lawng a tawk lo, thlai rawl pawl cing a ṭul bet. Culawng si hrih lo. A kheu mi rawl pawl thlo a ṭul, cu hnu ah khawm a si. Fang er cu a netabik karbak a si. Ol lo. Fang er ti mi in ‘Nehnak’ ‘hluhsauhnak’ ‘aungminnak’ ti pawl in hmuhsak, in khihhmuh in ka thei.\nLoo thlo pa na si lo men ding nan, Fang er ih in khihhmuh mi cu kan nun ah a thupi ngaingai in ka thei. Tu lai san ah a laifang ti hi thil har zet a si. Miṭhang so na silo ah cu ṭhangso lo na si tinak a si. Cucu IT san ih “logic” thuruat dan phunkhat a si. Tahṭhimnak ah computer ah software na install ding. Na install duh a si le an terms le policy pawl na lungkim pi a ṭul. Na hrangah click ding cu ‘Yes’ le ‘No’ lawng a um, a laifang thu khiah a um lo. Nehtu nun ti cu kum zabi 21 ah cu thil thupi tuk a si. Curuangah Fang-er puai ih in hmuhsak mi Nehnak cu ka hrangah thazang a si.\nLeitlun khuazakip ih um kan Chinmi pawl Fang er nun a nei thei tu si hramuh tiin VCTH in thlaza kan lo camsak. Amen……..


October 23, 2009 12:01 am·0 comments\nIsreal Ralkap Leh US Ralkap Raldo Zir Tlang\nIsreal Vanzam ralkap leh US Vanzam ralkap pawlcun mizansun ihsin Isreal ramah Raldo an zir tlang thokih, Hi an raldo zirtlang sunghi zarh hnih sung a si ding. Hiti vekih Isreal ralkap leh US Ralkap pawlin raldo an zirtlang naksan hi Iran in Isreal a kah pangkhal len an humhim aw thei titarlang duhnak a si tiah Isreal ralbawi pakhat cun a sim.\nHimi laiah Isreal leh US ralkap thupuangtu cun himi an raldo zirtlang nakah Iran thawi thil hnam hnawih aw ding zianghman an tuahlo thu an sim ve thung.\nRelzo vekin Iran President, Mahmoud Ahmadinejad cun Isreal cu leitlun ram ihsin nuaihlo a tumthu a rak sim ttheu ih tlunah tui naite hrawngih Iran in Nuclear ralthuam tuah dingih ttan a lak ciamco ruangah Iran hin Isreal hi a kap taktak pang ke maw ti an phan ruangkhalah a si. Cu ruangah America ram pawlleh Europe ram pawlin Iran in Nuclear ralthuam a neih dingcu an duhlo ih an dodal naksan a si.\nIran in Isreal ram kahsiat a tumthu a puan ttheu ruangah Isreal khalin a kham awk theiding thu a sim ve ttheu ih, Cui tlun ah Isreal khalin Iran Nuclear ralthuam hmunpi kahsiatsak hi a tum ve ringring.\nIsreal leh US Ralkap pawlih raldo zirtlan nak hi a hmin ah Juinper Cobra ti a siih, Isreal ramih raldo zirnak ah a tum bik ttum a si. Isreal ralkap 1,300 hrawng an siih, US Ralkap 700 hrawng an si, US hin Raldo nak Vanzam ziangmawzat leh Raldo nak lawng 15 a keng.\nHi an raldo zirtlang nakah hin Ralpawlin Missile leh bomb dang ih an kahkhal le ralpawlih cerek rakkah kuai sakdan leh an hnenih bomb a ra tlakkhalih puaktheilo dingih rak dawnsak dan pawlleh ralpawlih Vanzam cerek ih dawiter dan pawlkhal an zir telding.\nSudan Vanzam A Tla\nTuizingah Sudan ram Vanzam thilri phurtu cu United Arab Emirates ih Sharjah Airport kiangah a tla ih a sungih to minung 6 cu an thi fai thluh tiah Sharjab Aviation Director, Khaled Al- Qassimi cun a sim. Hi vanzam hi Sharjad Airport ihsin Km 3 ih hla ah a tla ih a tlaknak hmunhi nelrawn ramcar ah a si a ti. Ziangruang bikah a tla ti theifiang a silo ruangah a tlaknaksan zingzoi fiang dingin Cozah thu neitu pawlin an buaipi lai rero ih Tapung pawlih kahthlak mi a si ke maw ticu an thusuh awknak tumbik a si.\nBrazil Ram Ah Palik Leh Misual Kapaw\nKandung kar zarhte ni ihsin Brazil ram khawpi Rio De Janeiro kiangah rit theihthil zuar ih sumdawng misual rual leh Brazil Palik pawlcu an kapaw ih tutiang an kah awk nak ah minung 32 an thizo.\nHi an kah awknak sanhi Misual rual pawlin Palik Helicopter an kahthlaksak ruangah a siih, Helicopter ih to Palik bawi 3 khal an thi. Himi hnu ah Palik pawlin misual pawlhi an hawlih Culai fangah Misual pawlin Palik pawlcu Meithalin an kah ciamco ruangah kah awknak hi a thleng a si tutiang an kapaw rero lai.\nTuizingah Pakistan ram khawpi Islamabad ah ralbawi mawtaw pakhat cu G-II ih a tlan lai fangah zoti theihlo misualin Automatic meithla in an kap ciamco ih a sungih to ralbawi Brigadier, Moeenuddin leh a mawtaw mawngtu Driver Asgha cu a hmun ah kahthat an si ih ralbawi kiltu ralkap pakhat cu nazetin hriamhma a tuar.\nPalik pawlin an sim nakah hi ralbawi mawtaw kaptu misual hi minung 2 an siih, kum 20 mi hrawng veve an si tiah an sim. Hi misual,pahnih hin ralbawi pa ih mawtawcu a ke an kapkuai hmaisa ih cumi hnu ah Automatic meithal puak rangzetin an mah an kap ciamco ih an kah thluh hnu ah an mahcu Motor Cycle in an tlanhlo tiah an sim.\nTuithla sungah Pakistan ram khawpi Islamabad ah hin buainak rapthlak zetzet a suak tam nasa ih hi buainak suak ruangah minung 180 hrawng an thi ih minung 400 lenglo in hriam hma an tuar.\nSurbung Tlang Thuthang ngan nakah O, leh Aw, thliar hran a si cuanglo ih rem tidan ih hman a si, Mi hrekkhat hrangih siar nuamlo a um pang a si len thurawn in run pe uhla tuah remdan kan ngaihtuah ding.\nTlangleeng Ttaih Aw\nTuizingah India ram Uttar Pradesh ih Mathura leh Vrindavan Tlangleng Station karlakah Tlangleng pahnih Goa Express leh Mewar Express cu an ttaih aw ih minung 22 an thiih, Midang 17 in hriamhma an tuar.\nRailway Minister, Mamata Banerjee cun hi tlangleng taih awknaksan zingzoi fiang dingin thu neitu pawl hnenah thu a pecihzo ih, Mithi sungkhat pawlih hnenah tuarpi nak Rs 5,00,000 leh hriamhma tuar besia pawlih hnen ah Rs 1,00,000 leh hriamhma tuar bese tuklo pawlih hnen ah Rs 50,000 ciar pekdingin a tiamcih.\nHi Tlangleng an ttaih awk veten Police pawlin theihtawp suahin an buaipi ih mithi leh hriamhma tuartu pawlkhal laksuah rero an si tiah District Magistrate, Dinesh Chandara Shukla cun a sim. An ttaih awknak sanhi kimcangih thgeihfiang cu a silo nan Delhi panih feh Goa Express in Signal ngai pawimawh lo in a hmaiih Mewar Express dunglam neta bik pindan a ttaih tiah an sim.\nUS In South Korea Humhim Tum\nUS Defence Secretary, Robert Gatas cu nihnih sung caam dingin tuisun ah South Korea khawpi Seoul a thlengih. South Korea ram Seoul khawpi ih US ralkap pawlih umnak hmunpi ih US ralkap leh South Korea ralkap pawlih hmaiah thu a sim.\nRobert Gatas cun North Korea in ziangtik hmanah Atom Bomb a neih ding cu rem a tilo thu a simih, North Korea in tuihlan hnakin ralthuam lamih buainak tuah tum sinsin hman sehla Nuclear ralthuam leh midang hrangih ttihnung ding ralthuam neih a tum micu hmehmit sak a ttul a si a ti.\nRobert Gates cun zokhalin ralkap cahnak hmangih South Korea an tibuai lo nakdingah US cun dinpi leh humhim a tum a si ati. US hin Asia ram dangdang pawl kilhim nakdingah South Korea ram khawpi Seoul ah ralkap 28,000 a ret laiih, Hi US ralkap pawlhi kandung naite ih North Korea in Nuclear ralthuam hmangding vekih hro a suan ciamco ruangah US in a retmi a si.\nIndonesia ram President, Susilo Bambang Yudhoyono cu an ram President ttuansal dingin mizansun ah rin umnak thutiam lakter sal a si. Hi Susilo Bambang Yudhoyono President ih an lakluh nak tikcu an khawpi Jakarta ih an tuah nakhmun ah hin Australia Malaysia,Singapore, leh East Timor ram hotu pawlkhal an tel.\nTuikum July thla ih Indonesia ram an hrilawknak ah khan Susilo Bambang Yudhoyono hi Vote tamzet hmu ih hril tlin a siih, Asinan Opposition Party pawlin an hrilawk nakah thil fello tampi a um ti ih an sawisel rangah President ih puancih mai a theihlo ih, Curuangah Constitutional Court in caan ziangmawzat sung hrilawk nakih thil umdan a zingzoi ta ih cumi hnu ah thil fello leh diklo nak thu zianghman a hmuhlo ruangah Susilo Bambang Yudhoyono cu President ih puansal a si.\nA mahhi i ruknak lamleh diklo ih thilti nak ah hminsiat nak zianghman neilo a siih, Leitlun sumpai dinhmun tlaisa in anram hi tisiat tuklo hmansehla tui a Cozah tharih Cabinet Minister dingah cun Politician langsar zetzet pawl hnakih tthangthar mithiam sang an ram sumpai dinhmun tuah ttha theitu ding leh an ram tungding theitu ding a ret dingah zum a si


Myanmar Sibawipi In “Mipi Hnenah Thuneihnak Apsal Uhla, Thaizing Ihsin Hna Kan Ṭuan Hngal Ding… – Meifar\nMyanmar Sibawipi In “Mipi Hnenah Thuneihnak Apsal Uhla, Thaizing Ihsin Hna Kan Ṭuan Hngal Ding…\nJuly 8, 2021 admin Myanmar 0\nCovid-19 natsia in Myanmar ramsung a nuai ciamco ih damlo le mithi an tam zet zo. July 7 tiangah Covid-19 nat nei 175,923 zat an um ih mithi 3,570 zat an um zo, July 7 nikhat lawngah Covid-19 positive 3,947 zat hmuhsuah a si.\nRalkap in sibawi le nurse pawl CDM an tuah ruangah mithi an tam phah, mipi nan phatsan tin an soisel. Curuangah Myanmar sibawipi Surgeon Capt. Min Maung Maung in “Tuisun ah Myanmar ramsung thuneihnak cu mipi hnenah pesal uhla, thaizing ihsin hna kan ṭuan hngal ding” a ti.\nSurgeon Capt. Min Maung Maung cu ralkap cozah duh loin CDM a tuah ih hmun dangah aum. Surgeon Capt. Min Maung Maung in “Ralkap le ralkap lamtang pawlin CDM tuah sibawi le nurse pawl in soisel ciamco hi a fair lo tuk.\nCDM kan tuahnak hrampi rel tello in mipi pawl nan phatsan in ti cu thin anuam lo. Tuisun ah Myanmar ramsung thuneihnak cu mipi hnenah pe kirsal uhla thaizing ihsin hna kan ṭuan hngal ding.\nRalkap in Myanmar ramsung thuneihnak nan lak ruangah mipi harhdamnak khal a siatsuah phah, Myanmar ramsung ah Covid-19 thlisia a hrangsal hi ngiarawknak tumpi a si” a ti.\nTuizing Ih An Thilton Ruangah Chinmi Covid-19 Volunteer 3 In Ṭong Ding An Anhai, An Riah A Se Tuk!\nThawngtla Pawl Lakah Covid-19 A Darh Ciamco, Insein Thawnginn Khal Lockdown An Phuang


Leitlun Sumpai Dinhmun A Ttha Deuh Thlang Ding - Chinland Today Media\nJanuary 23, 2010 2:08 am·0 comments\nWorld Bank thusuah miin a tarlang nakah leitlun sumpai dinhmun tlasia cun zia umlam a pan deuh vivo thlangih, Leitlun pumpi ah nikum hnakin, cawhrualin sumpai dinhmun za ah 2.7 in a tthaso dingih an zumthu an tarlang.\nWorld Bank Chief Economist, Justin Lin cun leitlun sumpai dinhmunin zia umlam pankhal sehla ram dinhmun leh bulpak sumdawnnak lam pawl kilkhawi nakah daithlan ngam ding a silo ih leitlun sumpai dinhmun tlasia cun ram tinkim ah hngawng nazet a neilai ding a ti.\nWorld Bank thusuah micun leitlunih ramlian bik US khalin a sumpai dinhmun a tlaksia hnu ah tuikum ah cun za ah 2,5 hrawngcun a thansosal a beisei thu a simih, Asinan hna ttuanding neilo minung tamzet an umlai ruangah an zumvek a si sallo thei thotho tiah a tarlang.


Pu No Than Kap In Falam Rescue Team Hnenah Sumpai 1,000,000 Zat A Hlu, Pu No Than Kap Ih Anka – Meifar\nPu No Than Kap In Falam Rescue Team Hnenah Sumpai 1,000,000 Zat A Hlu, Pu No Than Kap Ih Anka\nAugust 6, 2021 admin Lawrkhawm 0\nCovid-19 natsia in Yangon khawpi a nuai ciamco ih damlo le mithi an tam zet zo. Yangon ih um Chin mipi pawl khalin an tuar nasa zet.\nYangon ah nathri in a nuai rero Laimi pawl bawmbawi ih cangvai rero tu Falam Rescue Team Yangon ah Pu No Than Kap in 1,000,000/ (Tinghra) a hlu a si.\nFalam Rescue Team in Yangon um Falam peng mi le sa innsang 70 lenglo hnenah siivai, ei in le Oxygen a pe zo a si. Falam Rescue Team Yangon. Pehtlaihnak, Salai Cung Aung Ph. 09420080186 Salai Cuante, 09458628779, Saya Heli Remte Ph. 09455131573. (# Cin Pak).\nCovid-19 in rawngbawltu le kan mithiam sang pawl in laksak rero zo. Pu No Than Kap In “Tui kum cu kum rapthlak zet ah a cang. Ka rualpi pawl nan fehliam zo maw, leitlun camsiatmi ihsin nan luat zo. Leitlun thimkhuazing ih kan rak tlanlen lai cu ka hngilh nawn lo ding.\nKan zaten mikhual men kan si, ni netabik ahcun Pathian hmaiah ziang kan tuah timi tettikhan ding lawng kan si. Ziangkim an liam, nithla le kum le caan thawn. Kan leinun cak lo zet khal tikhu bang a liam ve! Letsel sahnar lam panin hringlang tlang nan liam miarmo. Nan khiak ta maw hawilo par…” tin a riahsiat thu a tarlang.\nYangon Ihsin A Suahsemnak Falam Ah Damlo Pawl Tuamhlawm Dingin A Tlung Hnuah Covid-19 Kai In A Thi\nCovid-19 Thlisia A Hrang Ciamco Ruangah RC Puithiam In Vengsung Ah Thlausuah Peknak, Ti Thianghlim Thehnak Le Saam 91 Hlabu Siarnak Pawl A Nei Vivo


Snak The Ripper feat. Onyx (Fr... -'Vandalize Shit'Rhymefest -'Give It To Me'Evidence (of Dilated Peoples &... -'Chase The Clouds Away'N.B.S. & Snowgoons feat. Reks ... -'B.A.R.S' Narrow Results by:Category< All CategoriesAll Music VideosNewer Music Videos (6)LetterAll Letters# A B C D E F G H I J K L M N O P Q R S T U V W X Y Z LabelAll LabelsCharm Lab (2)Charm Lab / Rhymesayers (4)Rhymesayers Entertainment (2)Director< All DirectorsFluffyWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (6 Videos Found)Page: 11:30Psalm One - 'Pommes Frites'(Music Video)Released: Sep 21, 2011Views: 622Label: Charm Lab & Rhymesayers EntertainmentSong Producer: DJ Sean DoeVideo Director: FluffyRating: (3 Stars) (1 Comment)


Ma Zin Mar Oo ih Inntek le Agency An Zoihnit Thok - Chinland Today Media\nMa Zin Mar Oo ih Inntek le Agency An Zoihnit Thok\nJune 15, 2017 10:27 am·0 comments\nSingapore ih condo dot 19 ihsin a dawp that mi Myanmar hnen-um Ma Zin Mar Oo ih thihnak san thawn pehpar in Singapore palik in a inntek Indian miphun le a thlahtu Agency an zingzoi thok ih a inntek innsang an zawihnit thok tiah Myanmar rampalai zung ih Ma Sandar Win in a sim.\nMa Zin Mar Oo ih ruak vuinak thuhla ah a innsang pawl Singapore ih hruai ding khal in Myanmar rampalai zung in a tawlrel thu a sim fawn. A innsang hnenah a ruak thiar tlung maw, Singapore ih phum an duh tiih an sut tikah Singapore ih phum an duh thu an sim ruangah Singapore ih hruai an tumnak a si.\nKum 20 mi Ma Zin Mar Oo hi June 12 siimlam nazi 7 hrawng ahkhan Interlace Condo ih dot 19 ihsin a dawp that mi a si. A dawp hlan ah runsuak tumtu pawl thawn nazi pakhat le hrek sung an be aw. Singapore ih hna a ttuannak hi thla riat luan fang a si lai. Thawhhlam hi zinglam nazi 9:30, a cancan ah 10 lole 11 hrawng ah a ei thu, suncaw hi siimlam nazi 2, 3, a cancan ah 5 ah a ei ih, zanriah cu nazi 9:30 hrawng lawng ah a ei thu, a rualnu Indonesian nunau hnenih bomnak a dil mi ca ihsin theih a si. A agent phone number cu 95051149 a si thu khal a tarlang.\nMa Zin Mar Oo hi Rakhine ramkulh, Mrauk-u peng, Kutalungkya khaw mi a si ih, Mro miphun a si. A nu in a thihsannak a rei zo ih, a pa in nupi dang a neih ruangah a pi le pu hnenah a um. Innsang rethei zet an si ih, ca a ngan ta mi khal ah pi le pu zoh theitu si leh a tum thu a ngan.\nAn venghnen mi pakhat in Singapore ah hnattuan ding a um a ti ruangah, Yangon ah feh in, Yangon ihsin Singapore ah a thleng. A fehsuah hnu kum khat sungah vei khat lawng inn lam thawn an pehtlaih aw ngah. Inn lam ah paisa vei khat hman a kuat ngah hrih lo. A thih thu an theih ihsin kum 85 mi a pu cu a harhdamnak a hnget nawn lo tiah kum 75 mi a pi in a sim.\nSingapore ahhin hnen-um hmuhsuamnak hi a um phahphah ih, 2016 October thla khal ah inntek ih zahmawhlam hmuhsuamnak le hremnak tuartu hnen-um 30 cu bawmtu pawlkom HOME ah an rak tlan dah.\nTui’ dinhmun ahhin Singapore ah hnen-um 200,000 lenglo an um ih, Indonesia rammi 100,000 lenglo, Philippine rammi 70,000 lenglo le Myanmar rammi 40,000 lenglo an um. Hnen-um kuat thu ih soiselnak a um ruangah 2014 ihsin Myanmar Hnattuanlam Tlangbawizung cun hnen-um kuat hi tlaitluan ih a bansan thu a phuang.\nAsinan tui’ thla (June) tiang ah ni khat ah hnen-um 40-60 hrawng an lut ringring lai tiah hmun-tthawn hnattuantu pawl bawmtu HOME pawlkom ih Ma Khin Lay in a sim. Singapore ram dan ah kum 23 kim zo pawl lawng hnattuantu ih lak theih asinan hnen-um tampi cu kum kim lo an si thu khal a sim.\nKan dung zarh khal ah kum 15 mi Myanmar hnen-um pakhat cu Singapore ih inn dot kua ihsin a tla. Asinan dot 7-nak ih tukvirh ah a tang ih, a khel ruh lawng kuai in, a nun cu a him. Cumi nu khal a passport ahcun kum 25 ti’n an tuah ih, a hmin, miphun le umnak hmun pawl khal a taktak thawn tampi an dang aw tiah Ma Khin Lay cun a sim bet. Himi nu kuattu Agency hi minung zuar-leinak dan thawn thubuai tuah in an hawl rero lai thu Ramdingkhawm Tlangbawi U Thein Shwe in June 9 ah a sim.#\nSource: 7Day Daily, Myanmar Times, စလုံး facebook page.


Falam-Rih, Falam-Hakha Lamzin Ah Khualtlawng Sukso Lo Ding – Meifar\nFalam-Rih, Falam-Hakha Lamzin Ah Khualtlawng Sukso Lo Ding\nChinram sungah ralkap pawlin umhmun an khuar vivo ih an duh tiktik ah mi an kap ṭheu ruangah Falam-Rih, Falam-Hakha lamzin ah khualtlawng sukso lo dingin thu an than. Ralkap pawl ih kahnak ruangah mithi khal an um zo.\n“Atu fang hi rallokap pawl an at a roh ce laifang siih khoi hmun kan feh khalah kan umnak lam an ra pan tivek thawmvang kan thei le kan phone sungih Ṭhalpau Dothlengnak thawn pehparmi zuk le zuknung pawl phiat sung lole ol ten hmu thei lo dingin thup sung tivek rak tuah cio dingah forh kan duh a si” an ti.\nAugust 12 sun ah Falam CDM Supporters in “Chin ramkulh Falam peng sungih khualtlawng sukso tu duhdawt mi tualsung mipi pawl Falam-Rih, Falam-Hakha lamzin ih khualtlawng sukso lo ding in zangfah kan lo ngen bet a si. Kan sim thanaw cio pei” tin an tarlang.\nKachin Raltlan Camp Cu Tilian In A Nuai Ih Mi Pakhat A Thi


Charlie Ih Cazin - Chinland Today Media\nCharlie Ih Cazin\nMay 15, 2010 1:14 am·0 comments\nKhrih thuthangttha cu nan thinlung sungah a tlamtlinnak phunzakip thawn caam ringring seh. -Kolose 3:16\n– 2 Siangpahrang 22-23\n– Johan 4:31-54\nKan dung kum May thla ah kum 87 mi Charles Hayward a thi ih a tu le fa pawl hrangah ro tthazet pakhat a taanta hngai. Anih hi India le South Africa ram ah a nupi Virginia thawn kum reipi missionary dinhmun in Pathian hnattuantu an si. A kum 73 a ti ah Pathian thutak kha a thinlung ih ciinken thienak sungah khumfek dingah Bible cang hrekkhat a hril a hril ih nitin zoh lo in a siar.\nA thil tawlrelmi planning cu: “Bible a zatein zoh lo ngah dingih timtuahnak,” tiah a ko. A tefa pawl cun, “Chalie ih cazin,” tiah an ko. A thulu ah Kolose 3:16 a hril ih Thukam Hlun (OT) cabu pawl le Thukam Thar (NT) ih cabu bu khat ciar ihsin a malbik cang khat ciar le cakuat pawl ihsin bu khat ah a malbik cang khat le cuhnak ih tam a hril. Seemtirnak 15:6 ih, “Bawipa cu a zum ih a cuih zumnak cu Bawipa in dingnak ah a co sak,” timi in hram a thok ih Thuphuan 22:17 ih, “Ti a haaltu hmuahmuah in ra uh; nunnak tidai a duhtu hmuahmuah in man pek loin ra in uh,” timi in a netter.\nCharles in Bible cang (239) rori zoh loin a ngah thei. Hiti ih siar thei dingin caan a pek awk theimi in Saam cangantu ih, “Ka thinlung sungah Na Daan cu ka ret zo, Na parih ka sual lonak dingah,” (Saam 119:11) a timi i vun mangter. Charles vekin Saam cangantu khal Pathian Ttongkam ruatthuk in a nuam aw (Saam 119:15-16). Pathian thutak kan thinlung sungih khahter hnakin a ttha sawnmi ziangvek tumtahnak saw kan nei thei hrih ding. – Cindy Hess Kasper\nPathian Ttongkam hmanhman na siar ahcun,\nNa tthanglian ding ti na fiang aw ding;\nNa thinlung sungah ATtongkam na thuh ahcun,\nA saannak hmun ih na ton tikah na nuam aw leh ding. – Hess\nPathian Ttongkam zoh loin ngah ih siar cu\ndingfelnak rah a rahmi thlaici tuh thawn a bang.\nThinlung Zate in


Sualsirnak Mitthli - Chinland Today Media\nDecember 11, 2009 9:08 am·1 comment\nPeter cu innleng ah a suak ih ninghangzet in a ttap. -Luka 22:62\n– Hosea 5-8\n– Thuphuan 2\nKa pasal cu amah te’n computer ka thiam lo ti aw cingin a hnattuan bawmtu dingah ti’n computer pakhat a lei. A ngan daan le a hmehnak ding mal te’n ka sim hnu ah, amah te’n tuah hnik seh ti’n ka taanta. Ziangkar a rei hlan ah zung sung ihsin thinphangzet aw, “Hei, khui ahsi khi-khimi hmehnak?” timi aw ka thei.\nA hawlmi khaluk cu, tuah sual pangmi a um tikah kir saalnak “undo” khi a si. Kan nunnak ah cuvek hmehnak khaluk um in hlon thei saal sehla a va ttha ding ve! Thil ttha lo tuah palhnak ruangih a siatsuahmi pawl dunglet hoikir saal in, ahlan kel in rem ttha saal dingin na duh maw?\nJesuh an kaih zaan ah, a duhdawtmi a dungthluntu Peter cun “ka thei lo” tiah veithum a phatsan. Cutikah kan theih vekin Bawipa cu Peter lam hoi in, a hei zoh. Cutikah Peter cu innleng ah suakin ninghang-riahsia in a ttap (Luka 22:61-62). A mitthli cu ningzahnak le sualsir awknak mitthli a si. A tuahmi hi tuah saal lo si thei sehla a duh ko ding. Sikhalsehla Peter cu a a sualsir in riahsia in a to men lo. Jesuh a thawh saal hnu ah Peter cun a nun a rem ttha saal. A Bawipa a duhdawtnak langter dingin caan ttha a pek saal (John 21: 15-17).\nNa sualnak ruangih na riahsiat tikah Pathian in rem tthat saal daan in tuahsak thei a si ti thei aw. “Pathian hnenah kan sualnak kan phuan ahcun in ngaidam dingih kan mawhnak hmuahmuah a thianfaiter ding (1Johan 1:9).\nBawipa kan lung a awi,\nKan tluksiat tikah kan thosaal thei;\nTangdor in kan sualnak kan phuan ahcun,\nKan kir saal dingih kan lo thlun ding.\nThinlung kekkuai in Pathian hnen kir saalnak lam a thokter.\non December 11, 2009 at 11:09 am\nkan sual ruangih kan riahsiat lawng ah Pathian in in remtha thei ke maw? thil sual kan tuah ih cumi ih a rah suah tik ah zo khal kan siraw in kan riah a sia theu, hmansehla kan rim lo ah cun leh hnu ah kan tuahsal cingcing..eg zu. kan rim hnu lawngah Pathian ih bawmnak in zindik kan zawh thei sawn ah ka ruat..hmansehla Pathian tello ih minung ih rim men hi cu thlipi a hran zik ih boruak a thiang ta vek men hrawng lawng c in ka thei…


THINGLAMTAH HLUN A UM – Falam Baptist Church\nHomePostsMinistriesTHINGLAMTAH HLUN A UM\nTHINGLAMTAH HLUN A UM\nMinistries, Missions, Shema News\n1913 kum ah Evangelist George Bennard an timi cu it lo sing lo ko a nunnak tuaitu thil pakhat a rak um. Cui’ thil cu Thinglamtah tlunih Khrih ih tuarnak khi a si. Cuih thu cu theifiang sinsin dingin a zirzawi, Baibal a siar ih thla a cam. Cuti cun Filipi 3:10 a run siar ngah tikah Thinglamtah tlunih an thatmi Jesuh ih a tuarnak le a thihnak cu amah hrangah a si timi fiang zet in a hmu suak ngah.\nVeikhat cu Albion, Michigan khua ih Crusade a tuah laiah, tingtang te pakhat cu a liang ah a orh ih a irawm sungih suakmi cuih Thinglamtah thu cu hlafang ah a ser, cule hlaaw a phuah. “Thinglamtah Hlun A Um/The Old Rugged Cross” tiah hlalu a bun. Hi hlate cu a nung zet ih Crusade a tuahnak hmun kipah mipi ih duhbikmi hla ah a rung cang. Culengah hi sanlai ih Evangelist hminthang Billy Sunday khalin a rak thei ve ih a Crusade tuahnak ih kipah a hmang ve. Cuti cun minung siarcawk lo revival thlengtertu hla ah a rung cang ih kum zabi 20 sungih mipi lungtham bikmi hla fiang (10) sungah a rung tel ban ve a si.\nHi hla hi tuni ahcun kum (100) lenglo a rei zo. Zaanthing hraap zet ih an rak sermi Khrih ih Thinglamtah tla kum (2000) tluk a hlun zo. Asinan, Khrih ih Thinglamtahnak cu “Keimah hrangah a si” ti a theitu pawl hrangah cun hi hla le hi Thinglamtah cu an hlun zet nan, an tar thei lo, an tharsal ringring sawn. Kan Bawipa Jesuh Khrih ih thihtuarnak Thinglamtah cu na thinlung mitthlam ah cuanter in thinlung tak tein hi hlate hi kan sak sal hnik pei:\nThinglamnak Hlun A Um/The Old Rugged Cross\nA hlatpi tlang ahkhin.. Thinglamahnak a um, Ningzah retheihnak hmun a si. Hi leitlun sualtlennak thinglamtahnak a si. Duhnungza an that kan Bawipa cu..\nCho: Khi thinglamtah cu ka duh ngaingai. Ka nunnak hmuah a cem hlan tiangin, Ka hngauhsan mi khi thinglamtah cu.. Tuihnu sui lukhuh thawn thleng ding in.\nKhi Thinglamtah cu leitlunmi’n hmuhsuam na in, Mangbangza lungzeltu a si. Vancung sunlawinak tan in Pathian Tuufa khi, Kalvari tlangah thihnak tuar in.\nKhi Thinglamtah cu manhar thi luannak a si… Ka hmuh cun mangbangza ka ti. Khinah khin Bawi Jesuh thihtuarnak hmun a si. Keimai’ sual thianternak hmun a si.\nKhi Thinglamtah cu a kumkhua in ka zum ding.. Ningzahnak hman ka tuar ngam ding. Vancung khua um ding I kawh tikah ka thlun ding. Amai’ sunlawinak zar ka to ding.\nKHRIH AH THINLUNG KHAT


Burma Ram Feh Dan Ding Part 45 - Chinland Today Media\nBurma Ram Feh Dan Ding Part 45\nKan dung ni 10 lai ah Aizawl i ka nau Sui Thawn thawi kan biakawknakah a nih in “Ka u,Rangoon i seminar ti vek tla cu “a tii,keiin a tha lo mawsi,ka ti.A nih cun a tha ko nan kha hnak i tha kan dung kum lam tlaah na ngan thei a si si i ti.Kei cun kan ngan zawk rero lai ding ho khaw ka ti.Tu khalah Rangoon lami tuah thei mi tum 2 hrawng cun ka run ngan hrih ding.\nRangoon cu kan hmun pi bik thotho a si ding ka ti zovi,Rangoon i si tthansonak tampi kan hawl a tul ding.Cumi lakah Seminar On Economic Development tuah hi pakhat a si ding.\n1988 lamdaih ah a si thlang ding i,Aizawl ah Synod Social Front hoha nak i tuah mi Seminar on Economic Development ah ka va kai ve.Cucu Mission veng i Synod Conference hall ah asi.Darlawn pain thu reltlan nakah “Mizo pawl hi kan zangzet asi lo,tuan ding tha thil hlawk zetmi kan hmuh lo ruangah a si “a ti.Hihi kei cun ka lung a kim lo tuki,cu tawkah cun hiti in ka sim.Kei khal ka duhmi ka tuah thei theu lo.Ka duh lomi khal a tul dan i zir in taima zetin ka tuan mai.Keicun Time le Newsweek magazine siar vek hi ka duh bik ding i,a si nan a tul dan i zirin Mat phai khalah taima zetin antam cing i tuhmui thawn hna ka tuan a si mai”ka ti.A kai tu then khat cun ka thu sim cu tha an ti zet.\nHimitumi paper siartu MA zirlai pakhat cun Mizoramin power (electricity )kan neih that can ah electrice tha in phai ruami tiva pawli tidai pawlcu kan la so dingi kan tlang par tlangzik hmun rawn pawl tla lo le hmuan ah kan tuah thluh ding a ti.Cupacu ka el lo nan ka thinlung te cun na va tuah har ding ve aw ka ti.Ziangah ti le kha tawk lai cu rel hlah tulaitiangin mipi hrang hmanah electric an daih aw hrih lo a si.Tu ah cumi a rel cu kum 24 lai a rei leh zo.\nCule1991 ah a si leh i,cu lai ah cun Zarkawt tlun i Co-operative hall ah Seminar on the Economic Development of Mizoram zarkhat sung (ni 5)neih asi.Hi tawk i papar siar tu pawl cu mi thupi tak tak,Delhi i India Planning Commission i tuan IAS officer pawl tla an si.Himi seminar hi Chief Minister Pu LalThanhawla in a ong i,zarh khat sung khati laii Mizoram Finance Minister( Mizoram i No.2) Pu J.Lalsangzuala cu a tel kim suak.Cumi seminarah cun Mizoram Agriculture Director Pu H.Thansanga cun Mizoram phairuam tivek pawl,hmun rawn hmuah hmuah cu kum 5 sung ah a sangsang ten leileh lo ding ah kan tuah vivio dingi,kum 5 hnu ah cun fangfai state leng lam i ta lei a tul nawn lo ding i,kan mah te kan daihaw ding a ti.\nAgri. Deicretorrori i cumi paper a siar tikah cun ka tha a tho zeti,cumi seminer cu Englsih i tong a sii,keikhalin a sile nang hin director vekin Mizoram i a cozah hmuah hmuah Congress,PC le MNF pawli um dan na theit thluh i,acozah hnatuan na dept.le na thei thluh fawn,Mizo mipi le na thei thotho,na paper siar mi hi kan tuah ke maw tiin ka sut.A ding lohli i,”My paper is meant for the seminar only.Whether the government will do it or not is another matter “a ti i,a to lohli.,Burma mi pakhat ka si ruangah na a ti i tlunah ziang i siar lo ah a cang.\nKan nih khal tthanso nak seminar pawl kan tuah a cu thlangi,kan paper pawl khal mipi,NGO,Kohhran le a cozah pawli tihtheimi,kan tuan ding ngai ngai pawl lawng siar seh la a thabik ke cu.